url: =SANGMANG COPE TOPA TAANGTHU - Laibu Saal\nHome > Thuluui/Articles > SANGMANG COPE TOPA TAANGTHU\nSANGMANG COPE TOPA TAANGTHU\n1904 kum in Pennsylvania University pan B.Sc. Degree ngah.\n1908 Sept. 3 ni Elizabeth Coldwel Smith tawh kiteng.\n1932 kumin Lai Siangtho Thak Zolai-in Neihpih.\nPasian thu gen, Zolai bawlsak, Lai Siangtho teisak, labu teisak, Sang laisim bu bawlsak, Sanguk Mangpi sem.\n1927 November in Mikang kumpi in Kaisar I Hind kici Ngun Medal pahtawina pia.\n1. Cope Topa Pianna: Pasian thu, Zolai leh Zomite thangthu a kigen simin Cope topa thu kihel lo-in thuguipi cing thei mahmah lo hi. Banghang hiam cih leh Khamtung gam ah Pasian thu gen dingin 1899-1966 kikal sung America gam pen a hong pai innkuan sagih pha hi. Tuate in Carson, East, Cope, Woodin, Strait, Nelson leh Johnson-te innkuan hi-in tua innkuante sung panin 5-te in Haka phualpi pan nasem uh aa, Cope leh Nelson-te innkuan in ahih lehTedim phualpi pan hong sem uhhi. Rev. Dr. J.H Cope pen America gam Pennsylvania State, Philadelphia khuapi, Germantown veng ah teng uhhi. A pa Joseph leh a nu Elizabeth Danford Cope sung panin November 21, 1882 ni-in suak hi. A nu pen India, Assam gam, Gawhati khua thuhilh mangpa tanu ahi hi. Kum 11 a phak ciangin Germantown Second Baptist Pawlpi sungah a min pia in tawpidaw suak hi. A nu leh a pa in zong sangsia semtek uh in tua khua mahah Nipi sang (Sunday school) sia sem uhhi. A ma minpi in Joseph Herbert Cope hi. Pasian thu khuavaak hong puakpa, Zolai hong phuatsakpa, Lai Siangtho hong teisakpa, Labu hong teisakpa, Sangukpipa leh Zomite nuntak khuasak zia hong lamsangpa, Mi thum nasep a sem, a gim theilo tawh a kibang ngilhmawh Sangmangpa ahi hi.\n2. Pasian thu (Khuavak) Hong Puakpa Hi: Cope topa pen Zogam hong paima, 1900 kum ciangin North East High School panin tan sawm hong ongkhia hi. B.Sc degree a ngah khit ciang in kum khat sung Utah gam Morman mite kiangah missionary sem hi. University a kah hun lai a kipanin khamangthang a vei khinsa hi aa, gammial nasep kum khat a sep khit ciangin Lai Siangtho sang hong kah hi. 1908 kum in B.D. degree ngah hi. 1908 kum mahin Northern Baptist kikhoppi Oklahoma khua ah tung aa, amah zong pawisim in pai hi.\nGamdang thuhilh ding a puakpawl (Baptist Mission Society)te President pa Dr. Haggard in J.H. Cope kiang ah Kawlgam khamtung (Chin Hills) ah na pai ding hi a ci hi. Cope in Chin Hills kicihna mun za ngei nailo ahih manin, Koi mun hi peuhmah hiam? Gamlim sungah na zong dih in, ci-in a lawmnu sikkhau sat hi. A lawmnu in zong ka punote khat in Gamtawh kisai laibu (Gezetter) nei in tua sung hong en ning, tuakhit ciangin sikkhau hong sat ning ci hi. Tua laibu a et ciangin Kawlgam nitumnalam, gam mong khat, kuamah a ukzawhnai loh (Unadministrated) gam khat kici hi ci- in a zing ciang sikkhau thuk kik hi. J.H. Cope leh a lawmnu Elizabeth Caldwell 1908 kum September kha ni 3 ni in hong kiteng uh hi. Zogam khuavak puak dingin September kha 30 ni-in Boston khua pan tembaw tuangin hong dingkhia pah uhhi.\nCope topa Kawlgam hong paiding ciangin a pawlpi (First Baptist Church, German Town, Philadelphia)-te kam vaikhakna hong nei hi. Tua a vaikhak kammal pen Tu-in kei Pasian thu a za nailo Kawlgam saklam Zomite lakah khuavak puak dingin va pai ding hing, Cidam in kong ciahkik ngeingei leh ka min hong khel un ci hi. Missionary sem dingin hong kuankhia pah a December 21, 1908 ni-in Haka khua hong tung hi. Carson topa pen April kha sungin na si khin ahih manin Carson tonu leh Dr. East-te tawh tawlkhat sung Haka ah Pasian nasepna (Gupna thugenna) leh Zo pausinna hong nei hi. Khamtung gam leitaw lam, Haka phualpi ah ah Dr.Hjalmar East in hong sem in, leilu lam Tedim ah Missionary phualthak sat dingin Cope-te innkuan hong dingkhia aa, November 1, 1910 ni-in Tedim hong tung uhhi. Tua Tedim hong tunni pen Tedim gam adingin khuavak tanni, Nisuahni, Suahtak ni cih ding himawk hi. Banghang hiam cih leh Pasian thu a thei nai lo, minam picing khat hih nading a kisam ahi Lai kineilo, khuamialpi lak a om nuntak khuasak zia bangmah a thei nailo Tedimte lakah nasep a kipat ni hipah hi. Hong tunni pan a kipan in pausinna leh gupna thu genna nei pah ngelhngelh hi. Pasian in thupha pia in a nini in Pasian thu-um kibehlap toto sak ahih manin 1913 kum ciangin Tedim gamah mi 91 tuiphum hi.\n3. Zolai Hong Bawlsakpa Hi: 1885 kumin Mangkang kumpi in Kawlgam buppi a lakkhit, 1891 kum ciangin Zagam zong hong lato zo uhhi. Gam ukna phualpi pen Haka khua ah hong phut uhhi. Surgeon Major A.E. Newland in Haka khua ah nasem in om a Haka numei melhoih mahmah khat tenpih hi. Haka pau hong sinpah in A Practical Handbook of the languge of the Lais as Spoken by the Kakas cih laibu khat bawl in 1897 kum in hawmkhia hi. Mangkam leh Hakha pau Dictionary bu masa penpen hi ci-in kiciamteh hi. Sangmang A. Carson in Biakna thu hilh theih nangin Lai hilh masak ding kisam cih thu hong mupah in Yangon A.B.M phualpite thukimna tawh piangthaksa Kayin sia pawlkhat Zogam ah hong sam to in Zomite Kawllai tawh laihilh hong kipan uhhi. 1900 kum in Sia San Win in Haka khua sang naupang 7 tawh sang neu khat hong (Phuan) in sang masapen hipah hi. Rev. J.H. Cope in lailam siam (linguists) thum hong tonpih in Newland leh Carson-te maban hong zomto in Haka leh Matupi gam a zat ding Lai, Falam gam adingin Laizo, leh Tedim gam a zat ding Tedim lai hong bawlkhia hi.Tua bang in hong hanciamna sung panin 1913 kum ciangin Zolai Simbu khat hong bawlkhia zo hi. Khuakhal sangkhak sungin nitak sang (night Class) in sinsak zel hi. Ama bawlsa laigelhzia, lai ngeina (orthography) a kip nadingin hanciam tak in kum 30 sung bang Cope topa mahmah in hong puah toto a tuni dong ih zat Zolai ahi hi.\n4. Lai Siangtho leh Labu Zolai in Hong Teisakpa Hi: Missionary sep kawm leh khuan ciah hun nangawn in tawlnga vetlo a Cope topa nasep thupi mahmah khat in laitei (Translation) nasep ahi hi. Khualzin hun, khuan ciah hun sungin zong annek leh ihmut kikal longal in Zo Lai Siangtho leh Labu tei ngelhngelh hi. Tua kawm mahin Sang Laibu, Khrisitan Biakna lai, Tedim Thukizakna Lai cihte tatsat lo-in bawllai tazen hi. Lai Siangtho I neihcil pen Matthew hi a 1915 kumin Cope topan hong teisak ahi hi. Tuabangin tawlnga man lo in laitei nasep hong semsem in Thu Ciamthak (New Testament) 1932 kumin zo hi. Piancilna leh Paikhiatna zong teikhin zo a a laidal (manuscript) in om hi ci-in kiciamteh hi. 1914 kum in dawng 20 val a pha Labu bawl in, 1918 kum in la dawng 101 a pha labu khat teikhin hi. 1923 kum in dawng 283 a pha labu leh 1927 kum in kawng 300 a pha labu bawl hi ci-in kiciamteh hi. Zomite ading in Laibu nam 36 gelh hi ci-in a kiciaptehna tampi om hi.\n5. Zogam Buppi Sang Ukpipa Hi: Haka khua hong tunphet in Carson tonu tawh sangsia sem hi. Khualzin hat in thugen a siam banah lailam kivalua ahih manin Mangkang kumpi in 1925 kumin Khamtung gambup sang Ukpipa (Honrrary Inspector of Schools) tavuan / za pia hi. Khasum ngah lo hi. Tua kumpite sang a zat ding laibu khempeuh bawlsak hi. Tuabangin khamtung gambup sang ukpipa tavuan a let manin Sangmangpa cih min a ngah ahi hi. Cope topa in Pasian thugen, Lai tei/let nasepte a sepnate leh Sang laisimbu tampi hong bawlsaknate banah in leitung sangte khempeuh ah sangukpi a sepna hangin Mangkang missionary-te khempeuh in zong sangmangpa cih min ngahlawh uhhi.\n7. Doctor Divinity Kipia: Khamtungmite adingin pilna siamna, sum le paai, thagui thatang tawh mipil thum nasep (Translator, Missionary/Preacher, Educator) a sepzawhna hangin June 10, 1935 ni-in New York, Colgate University panin Cope topa Honorary Degree of Doctor of Divinity (D.D) kipia hi. Cope topa Doctor a kipiak laitak in tua University a Dean-pa in hibangin gen hi. Kuhkal tak in nasepna leh lungkia ngei lo a hanciamna tawh khamtung mite kam nam 40 val pen nam 4 in gawmtuahsak hi. Laigelhzia ngina kip bawlsak a, Sang laisimbu bawlsak hi. Ham namtampi tawh labu bawl a, kam nam khat tawh Lai Siangtho thak (Tedim Lai Siangtho) letkhia hi. Pau nam tuamtuam tampi tawh Lai Siangtho thak sung mun tampi letkhia hi, ci-in mipite mai-ah genkhia hi.\n8. A Nuntakna Ni Hong Tumta: 1938 kum April kha pawlin Khanglam, Kawlgam gamgi neh tengah thuhilhsia phengvak pawlkhatte hangin thu nawngkaina tampi om ahih manin J.H.Cope leh Col. Burne-te tua thu vaan dingin va zinkhia uhhi. Hih a khualzin hunsung uh guahzu a, lampi haksa hi. Lampi ah guahthuak in kawt gawp uhhi. J.H.Cope in gilsan natna leh nattun natna hong ngah sawnsawn ahih manin sakol tung tuangin khualgamlapi panin hong ciah hi. Hakha myone Sulkhua a tun uh ciangin sakol tung tuangzo nawn lo aa, tua pan Rev. Sang Fen tai 50 val bang a gamla Haka khua ah thuko dingin a paisuak vingveng hi. Haka khua panin a hithei bangbang in siavuante tawh kithuah in va dawn kik uhhi. Cope topa gimluata ahih manin taal in kizawng aa Haka hong tun uhhi.Hih hun in Cope topa gim mahmah ta hi. Haka panin Tedim a om Cope tonu sikkhau sat uh aa, Cope tonu in sikkhau a ngahphet in vuandokpa Thomson tawh a zing ciangin hong delhpah uhhi. Falam gun lei a tun ciangun J.H. Cope June 11, 1938 ni 5:00 a.m. hunin Cope topa nuntakna nite hong tumta cihna thu lai ngah uhhi. Tua lai Cope tonu in a sim khit phetin thum ding, mau ding, kap ning ci lo-in, Mi thum nasep a sem a gim theilo tawh a kibang mi khat nuntakna beita hi. a cih khit ciangin Haka a om tapidaw-ten limtak na vui un cin vaikha aa, Tedim ah nasep mabante sem dingin hong kileh kikpah vingveng hi. Haka biakinnpi gei Rev.A.E.Carson kivuina han kiangah June 12, 1938 ni-in kivui hi.Tua sihvuina mun ah Dr. Strait makai in tualai ah Strait in hibangin gen hi. Pasian thuhilh sangmang khat hihna tawh Dr. Cope in Topa ading nasepna ah ama khangualte sangin kipia zozaw hi. Ahih hangin hih thupen ama thu a telmahmahte bek in phawk a, ama pumpi a kipiakna hangin bangmah kisuangtak ngeilo-in nungta hi. Ama ngaihsutna in a biak Pasian adingin zatkhiat ding leh ama pumpi mahmah kipumpiak ding ahi hi. Ama lawmte leh amah a theite in amah pen a tawntung in phawk a, mi pawlhuai mahmah, a migi mahmah leh a lungduai mahmah khat in ciamteh uh hi. A biak Topa nuntakna bangin amah in thuhoih sem dingin hong kipia hi ci hi. Hibang in a missionary a seppihte in zong ama nasep zawhnate lamdangsa phialmawk uhhi.\n9. Cope Topa Kivui Ni Kumpi Laan A Laizang ah Kikhai: Cope topa sihvui ni-in Haka khua ah Naylor mangpa in Dr.Cope zahtakna in Haka a kumpi zumte khempeuh khaksak a kumpi laante khempeuh zong (Half mast) laankhuam lang bekah khaisak in supna, dahna lianpite kilangh sak hi. Pasian nasem khat a sih manin kumpi-in a laante a laizang ciangah khai-in kumpi zumte kikhak a, dahna a kilat sak pen khamtung gamah a masapen leh amah bek hiding hi.\n10. Cope tonu Kam Vaikhakna Hun: Cope tonu in a pasal tawh a sep mabante a sep khit ciangin a ciah ding hong kulta hi. Tonzang a Rev. Vial Nang vaikhak in July 18, 1938 ni-in Tedim Biakinnpi sungah hun nunungpen mangpha khakna biak kikhop bawl khawm uhhi. Sia Vial Nang thugen dingin kithawi a Cope tonu a ciah ding a ngaihsut ciangin dahin lunglen huailua mahmah ahih manin a khitui tak ngelhngel thapai in thu gen thei phalo hi. A nunung ciangin Cope tonu in thugen in a khitui luang ngelhngelh na pin a thugen themcik zong hoi lo-in hihbangin gen hi. Kei a ciah dingin hong kisamta hi. Banghang hiam cih leh kei ka ciah kei leh Sangmang a thak hong pai lo ding hi. Tua ahih manin a manlang theithei in ka ciah ding kisam hi. Lungkham kei un, Topan hong kem ding hi ci hi. Tonu leh pawlpi mite hun nunung kamvaikhakna a man ciangun Cope tonu pusuak in khuangzang mual (U Suan Khan Khamte inn mai) ciang thu-ummiten kha-in khut kilen in kap kawmkawm mahun lunglen khuangaihna tampi tawh mangpha kikhak uhhi.\nTuate banah I.T. (The age of Information & Technology) hun ci-in thu kizakna malang mahmah ahih manin leitung buppi nangawn khuatano khat (Global village) ciziau hi. Leimong khat a thupiang pen leimong khat pan a pianhun mah in kiza ziau hi. Ei Zomite zong muntuam gamtuam ah kithehthang in ih om hangin pianna Zogam sunga omkhawm mah tawh kibang lelmawk hi. Sun le zan, ut hunhun in thu kizakna I nei thei lel hi. Nidang in internet, email, Gtalk ci-in mite gengen I zakzak pen tu-in eiten nuamtak in I zangh zihziah theita hi. Tuabangin muntuam gamtuam ah I omna panin khuano khat sunga tengkhawm bangin ih omna leh pumpi kigamlat hangin lungsim hong gawmtuah in khuatano khat sungah tengkhawm bangin hong gawmtuah Cope topa hizen hi.\n13. Cope Centennial Jubilee Leh Zomite: Tedim mite bek hilo, Zogam bup adingin a nuntakna, a pilna hong kipiakna hangin Zomite hiciang dinmun a tung thei ih hihi. Cope topate nupa hong pai lo hizenzen leh Zomite bangci dinmun ciang ah ih om lai zen tam? A beisa hunin Cope Jubilee tawh kisai Tuiphum Pawlpite in 1985 kum in Rev. J.H. Cope Diamond Jubilee bawl uhhi.1999 kum ciangin Cope Diamond Jubilee mah kibawl kik khin hi. Tua hi-in Cope Centennial Jubilee zong Tuiphumte bek in bawl ding maw? Bawl zenzen lo ee, Cope topa pen Tuiphumte bek pia peuhmah loding hi hangh. Cope topa hong puak Lungdamna thu (Pasian thu), Cope topa hong phuat sak Zolai, Cope topa hong teisak Zolai Siangtho, Zo Labute pen Zomi buppi, Pasian thu a sang peuhmah leh Zolai a zangh khempeuh ii pawi ahih manin Zomi buppi ii khaam ding pawipi ahi hi. Tua Cope Centennial Jubilee bawl nading tawh kisai in a hunte hong toi mahmah ahih manin kum thum sung tha thak lakna ding thu bulphuh 3 kinei hi. Tuate Zomi bupin ki-apna, thungetna leh thuhilhnate ah zangh tek leng ih Zogam hong cidam in Zomite khantoh nading leh Zomite thupha ngahna hong suak taktak ding hi cihna tawh 2008 a dingin Pasian aw, Na nasepna adingin hong siansuah in (Joel 2:16-17), 2009 adingin Pasian aw, acitak nasem dingin hong bawl in (Late 40:11) cih leh 2010 adingin Pasian zat Minam: Pasian aw, na deihna a tun nadingin vaang hong guan in. (Pai.19:5-6; I Pet.2:9) cihte ahi hi. Hih thubulphuh thumte thungetna leh ih pawlpi tek ah thuhilhnate ah zang kiim tek leng ih Zogam leh Zomite adingin Pasian in a lamdang khat teitei hong pia takpi ding hi. Tua ahih manin 2010 ciang i khaam ding Cope Centennial pawipi pen Zomi bup Lungdamkoh Pawipi cihna zong himawk hi. Tua pawipi hangin Pasian in ih gam le lei, ih minam adingin damna leh thupha ngahna hong hisak pelmawh / hamtang ding hi.\nThu Khupna: Leitungah minam picing khat ih suak nadingin Lai kician neih ding kisam hi. Rev. Dr. Hre Kio genna ah Leitung ah Kha thum hal in minam khatta manthang hi. Banghang hiam cih leh Lai a neihloh man uhhi ci hi. Ih Kha a mangthang ding kimlai Cope topate nupa hangin Ih Kha bek tham lo-in ih minam mangthang lo hi. Kamdang khat in gen leng Zomite a mangthang lodingin hong khoipa leh hong khansuahpa pen Cope topa ahi hi. Tuabang Sangmang ih ngahkhak manin zong ih hamphatna lianpi khat ahi hi. Zogam ah Cope topa nasepnate ih ngaihsut ciangin lamdang liang hi. Pasian in Zomite adingin a tuam vilvel a hong piak Sangmangpa ahi hi. Tua ahih manin Cope Centennial Jubilee bawl dingin ih kithawi laitak in Pawlpi lungsim, beh lungsim, nam lungsimte panin minam lungsim ah kalsuan to-in 2010 November 4 -7 ni sungteng sim le maal, sak le khang, gam sung gam pua leh tui lu tuitaw pan kikaikhawm henhan in Kum 100 pawipi Tedim khuapi ah a muak khawmtek dingin hanciam ni.\nSource ; Sia Gin Hau Pum , Internet.\nMimal Taangthu Pasian Thu Piankhiatna Taangthu Thuluui/Articles\nItem Reviewed: SANGMANG COPE TOPA TAANGTHU Description: Rating: 5 Reviewed By: Cinpu Zomi


timestamp: atn

url: =ZAM Thupuak :: 13 Oct 19 (Malaysia Khuado sapna) :: ZOMI DAILY\nposted on 12 October 2019 at 4:08 pm Lomkholna: Malaysia, Refugee, ZAM, Zomi\nZOMI KHUADO COMMITTEE PAN SAPNA\nZomi Khuado 2019 Malaysia vaihawm makai te min tawh 15 October 2019 (Tuesday), ni-in Chin Woo Stadium ah Zomite tui banggawm nangh Khuado pawi nasiatak a bawl dingin kong kho, zawn, theisak uhhi. Tuaban ah Malaysia gamsung a om Zomite khua kipawlna leh biakna kipawl na makaite, veng kipawlna te leh kipawlna tuamtuam tepan makai ten na hilhsawn sak nang un khuado Committee min tawh mawh puakna I kiguan hi.\nKhuado pawi ah Malaysia gamsung a om zomite leh gam tuam tuam pan hong sim te Sia/Siamah te tawh nuamtak i bawl theih nang nasepna munciat pan off day, phalna te I lakkhol, kiginkholh theih nading I ki theisak hi.\nTukum Khuado pawipi sungah Zomi Idol Malaysia 2019, Top (5) kidemna, Zomi Body Builder Competition, Zomi League (Futsal) pahtawi piakna, Table Tennis pahtawi piakna, Zongeina lam tuamtuam, lasiamte in lasak tuam tuam leh talent show tuamtuam zong om ding hi.\nKum 1 Khatvei i neih Zomi Khuado Malaysia ah na taksa mahmah, na innkuan, na Sangbup, na pawlpibup a pawi nong sim na dingun itna lianpi tawh Khuado Committee ten kong zawn phapha uhhi. Hunsia, mat leh hen tuamtuam tawh kipelh nang thungen ciat ni.\nMANGNGILH LOH DING: ***Khuado pawisim khempeuh minam puan silh ding.*** Zuu kamnam sa in pailo ding, ***kun zacil thangsiat loding. Nin thangpaihlo ding. *** I ngeina Khuado pawipi ei hangin a nawngkai loh nang ei mimal tek in mawhpuak ahi a, ei khua hangin Malaysia Zomi Khuado pawi a nawngkai a hih loh nading zong ki ngaihsut huai mahmah hi. I ngeina Khuado I cih pen Committee te Khuado hilo a, Zum te khuado zong hiloin Zomi mimal kim ciat I kepcing leh I zun den ding ngeina Khuado pawi ahi hi.\nTua ahih manin hih I ngeina khuado pawi ah I innkuan in, I lawm I gual te tawh nopci tak leh suakta tak in I bawl theih na’ng in ei mimal tek in mawh puak a nei I hih lam I ki phawk sak phapha hi. I ngeina pawipi a nop leh a lawh cin theih na dingin nang hong huh ding hong panpih dingin Palik, Rela leh Zomi Khua kipawlna makai te om ding ahih manin amau tawh kikop in nasep khop ding zong I ki hanthawn hi. I pawipi a et lawm leh a lawhcin na ding ngaihsutna tawh thunei te lobuang stage tungah kikah sak lo ding hi. Tua ban ah zun buk sungah mikim ading a lem pen ahih na ding ngaihsutna tawh zun buk lut man RM-1 ta kila ding hi.\nZomi khangno te kipan ta ni, bil langkhat tawh za in a langah paisuak cih te ahihloh nangh Laibu khat tawh hong kuan un. Tuni a khangno te zingciang makai ding ki thawithawi ta ni. Zuu a zuak a om leh kumpi thunei te in hong kempah ding hi. Tukum pen CID te in zong hong en cik ding a, buaina I pian sak kei leh lung himawh na ding a om loh hangin buaina I pian sak leh amau hong ciah pih pah ding uhhi. Tua ahih manin pilvang tak in om ciat ni.\nKhua kipawlna leh Pawlpi panbek hilo in, mimal in zong ma ih pan khop nadingin kong ngen uh hi. By: Khuado Committee 2019\n64. Suangzang Khua Kipawlna RM200\n65. Agape Church RM300\n66. ZCF- Hatamas RM300\n67. Mualnuam Khua Kipawlna RM200\n68. Dimlo Innkuan Malaysia RM100\n69.Zampi Khua Kipawlna RM100\n70.Tongsial Khua Kipawlna RM100\n71. Kansau Khua Kipawlna RM150\n72. ZBCM Pawlpi RM200\n73. Zion UPC Malaysia RM100\n74. Lailui Khua Kipawlna RM200\n75. Harvest Church RM200\n76. MZYA RM100\n77. Vongmual Khua Kipawlna RM100\n78. Lailo Khua Kipawlna RM200\n79. Malaysia Suangphei Innkuan RM300\n80. Saipimual Khua Kipawlna RM200\n81. Taaklam Khua Kipawlna RM100\nZOMI KHUADO 2019 FUND DING LUCKY DRAW KI LEI THEI LAI\nZomi Khuado 2019 fund zon na in I bawl ahi Lucky draw dal khat ciangin RM5 tawh kilei thei ta ding hi. I minam pawipi a kibawl zawh nadingin I mapan na khat ahih manin a kua maciat in I leiciatna dingin zong kizawn pha pha hi hang. ZAM zum, Khua makai te leh Pawlpi te ah kila thei ding hi.\nTUKAL ZATO LAM BUAIPIH 1. Vung Lun Mawi (Tauleng) DSH Specialist\n1. Zam Lam Pau (Zangzawl) Setapak Balai Polis pan kitan khia thei\n2. Khup Lam Thang (Khuadam) Sungai Buloh thongah kimuh pih thei\n3. Vungh Khan Dal 18/09/2019 Kepong veng pan mang in kikan sak kawikawi a, Sungai Buloh thong ah kimu\n4. Za Khan Mang 18/09/2019 Kepong veng pan mang in kikan sak kawikawi a, Sungai Buloh thong ah kimu\nKIMAT KIHEN NA TUAK LEH :Zomite sungah kimat kihen natuak zenzen leh hih phone no. te ah na hopih pah in. Nang adingin atawntungin kigingsain om den uh hi.\nZOMI TE ADING NASEP :Malaysia gam sung om Zomi te nasepneilo in nasem nuam mahmah napi nasep zon nang a lemlo te in ZAM zum ah hong dawp un. Zomite a ding man ngenlo in nasep kizon sak den hi. Contact – Sia Mamang – 018 231 1365\n15 October 2019 (Tuesday) ni Khuado pawi zang ding I hih manin ZAM zum kikhak ding hi.\nPrevious: Tungzang ah Sang innpi kang\nNext: Tungzang khua ah tan 10 sang innpi (ake) mei in kang


url: =LESSON 13 MARCH 23 – 29 “NA KHEMPEUH A THAKIN KA BAWL HI” ~ MUC\nLESSON 13 MARCH 23 – 29 “NA KHEMPEUH A THAKIN KA BAWL HI”\nAdmin 8:06:00 PM Articles, Sabbath School Lesson\n“NA KHEMPEUH A THAKIN KA BAWL HI”\nTu Kaal Sung Sim Ding: Mang. 19: 6- 19; 21: 1-21; Jn. 14: 1-3;2Thes.1: 8 – 10;Jer. 4: 23 -26; 1Kor. 6:2, 3.\nKAMNGAH: “Tua ciangin tokhom tungah a tupa in, “ Tu-in na khempeuh a thakin ka bawl hi,” ci hi. Tua ciangin, “Hih thute thumanin muantaak ahih manin lai-ah gelh in,” hong ci lai hi (Mang. 21: 5).\nHun nunung a Babylon kisiatna in amah tawh kipawl a lampial mite aa dingin kisiatna lianpi hi. Ahi zongin Pasian mite aa dingin tua kisiatna in lungdamna thu hi ding hi (Mang. 19: 1-7). Babylon vaihawmna hangin Pasian mite in leitung kumpite’ bawlsiatna thuak uh hi (Mang. 18: 24). A lauhuai Babylon kisiatna in Pasian’ mite aa dingin suahtakna leh hotkhiatna hi ding hi. Babylon kisiatna leh ciaptehna nga-na kihon ciangin a mite’ thungetna Pasian in dawng hi, cih kimu hi. Amaute in kinengniamna, bawlsiatna thuak uh a, Topa aw, bangtan vei gim thuaklai ding ka hi uh hiam, ci-in Topa tungah kiko uh hi. Amaute kiko-na in Abel panin leitung bei dong mi siangthote’ gimna limcing hi (Late 79: 5; Hab. 1:2; Dan. 12: 6,7). Ahi zongin Pasian’ mite thuak gimnate a bei hun hong tung ding hi ta hi. Khrih in Ama tawntung Gamah amaute lutpih ding hi ta hi.\nMangmuhna Bu in hun nunung a Babylon kisiat ding banah Satan leh mawhna khempeuh beisiang ding hong hilh hi. Tua banah tawntung Pasian’ gam a kiphut ding thu zong hong hilh hi.\nTuuno’ Nitak Mopawi An\nMang. 19: 6-9; Jn. 14: 1-3 sim in. Koi bangin mopawi in sawtpi tak kingak Khrih leh a mite kipumkhatna pulaak hiam? _________________________________________________________________ _________________________________________________________________\nTopa in Jew mite kipi kiteenna siksanin thu hong hilh hi. Mopa in a zi dingte innah zuthawl va pia masa hi. Mo lei-na leh moken a kipiak khit uhteh amaute gel pen nupa-in kiciamteh hi. Ahi zongin lumkhawm nai lo uh hi. Mopa ii pa in nupa thakte om nadingin a bawlsak innah mopa va ciah phot hi. Monu zong a pa inn ah va ciah kik hi. Mopawi kiging a mansiang khit uhteh mopa in monu vapi-in mopawi bawl dingin, pasal ii pa in a bawl innah hong ciahkhawm uh hi.\nMonu silh dingin mopuan siangtho Khrih in pia-in silhsak ding hi (Mang. 19:8). Hih in Pasian’ mite in amau gamtat hoihna hangin Pasian’maipha ngah lo hi, cih hong hilh hi. Pasian mite’ puansilh in ‘mi siangtho-te’ dikna’ limcing hi-in, Khrih tawh pumkhat hi-in, amaute sungah Khrih nungta ahih manin dikna ngah uh hi. Amaute puansilh in Tuuno’ sisan tawh kisawpsiang khin hi (Mang. 7:14). Jesuh in leitungah a hong nuntaklai-in mopawi thugentehna tawh hih thu hong hilh hi. Ahi zongin mopawi siim mi khat in kumpi pa’piak mopawi puan silh lo-in, ama puan silh mipa in mopawi sung pan hawlkhiat thuak hi (Matt. 22:8 -14).\nKhrih hong piak puan in hun nunung a Pasian’ mite tangsap lianpen hi (Mang. 3:18). Jesuh tung kiang panin tua puan a lei dingin Laodicea pawlpi sawl hi. Tua puan i silh nadingin Jesuh in eite tung pan hong nget khat om hi. Kiphatsakna, ei le ei dik kisaknate paikhia-in nuntakna khempeuh tawh Ama thupiak mangin, eite nuntak tawntung nadingin Ama dikna bek mitsuan ding hong deih hi.\nI gamtat in hong honkhia thei lo hi. Ahi zongin bang in na nunna zia, na nuntakpih pulaak hiam?\nArmageddon A Bei-na\nMang. 19: 11- 16 sim in. Khrih’ min – Pasian kammal ( Mang. 19: 13), Ama kam pan teipi in a nunung pen kido-na thu bang pulaak hiam? _______________________________________________________________ _______________________________________________________________\nMang. 19 sungah Pasian’ mite lamet tawntung kamciam a tangtunnna – Khrih nihvei-na hong pai-na thu hong hilh hi. Na khempeuh kizawhsiangna thu hong hilh hi. Jesuh in vantungah Satan zo khin hi; Jesuh in sehhel gamah zong Satan zo khin hi; singlamteh tungah zong Satan zo khin hi; a hong pai kik ciangin zong zawhna tawh hong pai ding hi.\n“A sawt lo-in nisuahna lampan khuttum cia a pha ding meivom neu khat hong kilangh hi. Tua mei in Khrih kimkot a, a gamla panin a vomin kimu hi. Pasian’ mite in tua meivom in Mihing Tapa hong pai ta hi, cih thei uh hi. Amaute in daitakin tua meivom ento uh hi. Tua mei in leitung tawh hong kinai semsem a, a vangtang in lian semsem hi. Tua mei in meikuang bangin taang a, thuciamna sakhituihup in a kimkot teng umcih hi. Jesuh in zawhna tawh hong paita hi. Tu-a a hong pai-na in maizumna, gimna thuak dingin “A Dah Mipa-in” hong pai lo a, vantung, leitungah zawhna tawh hong pai-in mi khempeuh thukhen ding hi ta hi. “ A thuman mite, a citak mite thaman pia dingin vantung mihonpi tawh hong pai hi (Mang. 19:11, 14). Ama kimkot a om simzawh loh vantungmi honpi in aw kihualin phatna la sa uh hi. Ama vangtaang in mun khempeuh tuam hi. Ama vangliatna, hoihna mihing ngaihsut theih ding, pulaak theih ding hi lo hi.” Ellen G. White, The Great Controversy, 641.\nPaul in zong Khrih hong pai ciangin leitung kumpi khempeuh tungah gualzo-in Amah a langpang mi khempeuh kisia ding a, Ama mite in ahihleh kihonkhia ding hi (2Thess. 1: 8-10).\nMang. 19: 9, 17, 18 in neekna tawh kisai thu nih pulaak hi. Aneu 9 pawipi sung a lut mite pulaakin, aneu 17, 18 sihna thuak ding mite’ sa kinekna pulaak hi. Hih thu nih in Satan leh Khrih kikaalah mi khempeuh ii thuak ding pulaak hi. Upna sungah kiptakin om in, hotkhiatna thu-ah citak ding hong hilh hi lo hiam?\nMang. 20: 1-3; Jer. 4: 23 – 26 sim in. Kum 1000 sung leitung in bangci om hiam? Koi bangin Satan kihencip hiam?\nKhrih hong pai ciangin kum 1000 kipan ding hi. Hih hun sungin Satan leh a pawlte khempeuh kihencip ding hi. “Kihen” cih in limciinna hi; bang hang hiam cihleh Satan leh dawite kimu thei lo hi. Gimna sagihte khitteh leitungah nuntakna nei khat zong om nawn lo hi; leitung in nate kipiansakma bangkik hi (Pian. 1:2). Kum 1000 sung tawntung Satan in thongkia bangin om hi. Bang hang hiam cihleh Satan leh a pawlte in mi a khem ding, a bawlsiat ding kuamah om nawn lo hi. Hih hun sungin Satan leh a pawlte in amau gamtatna khempeuh ngaihsun kik ding uh hi.\nMang. 20: 4 – 15 sim in. Mi siangthote in kum 1000 sung koi ah om ding hiam?\nPasian’ mite in kum 1000 sung tawntung Khrih in a bawlkholhsak vantungah om ding uh hi. Amaute in kumpi leh siampi bang ding uh a, leitung thukhen ding uh hi, ci-in John in pulaak hi. Jesuh in a Nungzuite tungah a kamciam bangin amaute in minam sawmlehnihte tungah thukhen ding uh hi (Matt. 19: 28). Mi siangthote in leitung thukhen ding hi, ci-in Paul in zong pulaak hi (1Kor. 6: 2, 3).\nKum 1000 sung thukhenna in Pasian’ sepna khempeuh in thuman thutak ahihna pulaak hi. Satan in a tawntungin Pasian in a bawlsa na khempeuh tungah thuman lo hi, ci-in mawhsak tawntung hi. Tua bangin kimawhsaknate a kipan, a mangthang mite in thaman a ngah uh kilawm kituak mah hi, ci-in a theih nadingin kum 1000 sung tawntung mi siangthote in thukhen dingin Pasian in phal hi. Kum 1000 a bei ciangin Pasian in thuman takpi mah hi ding hiam cih lunghimawhna khempeuh beisiang hi. Satan leh a pawlte in tawntung kisiatna thuak ding mah hi, Pasian’ mite in ci ding uh hi. Amaute in Satan leh a pawlpi thuak ding a nunung pen Pasian’ thukhenna mu ding hi ta hi.\nI telzawh loh thu tampi tuak hi lo i hiam? Ni khat ni ciangin i theihloh loh khempeuh Pasian in hong theisak ding hi, cih thu in Ama zia le tong bang hong hilh hiam?\n“ VAN THAK LEH LEI THAK”\nMawhna khempeuh a beisiang khit ciangin hih leitung in tatkhiat mi khempeuh om nadingin kibawlpha ding hi. A kibawlpha thak leitung in bang tawh kibang ding hiam?\nJohn in ‘van thak leh lei thak mu hi’ (Mang. 21:1). Jew mite in vantung khen thum suah uh hi. Vasa-te lenna, aksite omna, leh Pasian omna mun (2Kor. 12:2) ci-in khen uh hi. Mang. 21: 1 in lei thak thu hong hilh hi. Mawhna tawh kidim leitung a kipan na khempeuh in Pasian’ mai-ah beimang hi (Mang. 20:11). Greek laimalin thak (kainos) cih a khiatna in kipatcilna pulaak hi lo-in, nate hoihna (new in quality) pulaak hi. Hih leitung mei tawh kihahsiang ding a, mawhna om ma nate kipiansakcil bang kik ding hi (2Pet. 3: 10 – 16).\nJohn in a lamdang mahmah a muhin-ah lei thakah tuipi om lo hi. John in Patmos tuikulhah a om laitak ahih manin, tuipi in gimna leh kikhenkhiatna limcing hi. Lei thakah tuipi om nawn lo ding cih thu in, tua munah natna leh gimna om lo ding hi.\nMang. 21: 2 -8; 7: 15- 17 sim in. Lei thak leh Piancil sung a Eden huan in kibatna bang nei hiam? _________________________________________________________________ _________________________________________________________________\nNatna leh sihna om nawn lohna munah Pasian in a mite tawh hong om ding hi, cih pen kician mahmah hi. Tua bangin Jerusalem Thak “ Pasian teenna biakinnpi” Pasian in a mite tawh a omna mun pulaak hi. A kibawl pha lei thak in Pasian’ teenna mun biakinnpi tawh kibang hi. Pasian’ teenna munah mawhna hang a gimna, sihna, khitui luanna, kahna, leh natna cihte om nawn lo ding hi. Mawhna om nawn lo ahih manin a beisa nate kiphawk nawn lo ding hi (Mang. 21:4).\nMary leh Martha in a sanggampa uh a sih takteh tua bang nopna mun pulaak uh hi: “ Topa aw, nang om hi lecin, ka sanggampa si lo ding hi” (John 11: 21). Mary leh Martha in Khrih’ teenna-ah sihna om lo hi, cih thei uh hi. Tua bang mahin Pasian’ teenna lei thakah tu laitak a i thuak gimna, natna khempeuh om lo ding hi. Khrih sungah tua bang lametna i nei hi. Ama sisan hangin tua lametna tawh i nungta hi.\nBang hangin lei thak thu in thupi mahmah hiam? Lei thak upna nei lo hi lehang deihhuai ding hiam?\nJohn in lei thakah mun lianpi Jerusalem Thak thu pulaak hi. Jerusalem Thak in a takpi leh mihingte’ teen nading mun hi-in, tua mun hoihna leh tawntung thute i pulaak thei kei hi (1Kor. 2:9).\nMang. 21: 9 – 21 sim in. Jerusalem Thak tawh kisai bang thu kipulaak hiam? ______________________________________________________________\nJerusalem Thak in monu – Tuuno’ zi ci-in kipulaak hi. Tua in Pasian’ mite limcing hi (Mang. 19: 7, 8). Jerusalem Thak in Khrih in a mite tawh a tawntungin a teenkhopna mun hi ding hi. Jerusalem Thak in kongkhakpi sawmlenih kulh sangpi leh kiu li nei khuapi hi. Nihsuahna, nitumna, lei taw leh lei lu- kiu li nei-in, kongkhakpi thum kikoih ciat hi. Hih in Jerusalem Thak in minam khempeuh teen nading mun hi, cih limcing hi. Minam khempeuh in Pasian tawh kizopna nei uh hi. Hih khuapi pen kiu li nei a dung a vai kikim kilam hi. A vai leh a sanna stadia 14400 ( tai 144000) pha kim hi. Hih in a khang a khang a hotkhiatna ngah mite limcing hi (Mang. 7:4).\nThuciam Lui biakbuka a siangtho bel mun in a dung, a vai kikim pang guk nei-a kibawl hi (1Kum. 6:20). Tua hi-in Jerusalem Thak in biakbiakna mun hi banah Siangtho Bel Mun hi ding hi. Jerualem biakbuk siangtho bel munah siampite bek va lut thei hi. Jerusalem Thak ah tatsa mi khempeuh lut ding hi.\nMang. 21: 21 – 22:5 sim in. Eden Huan tawh kibang thu bang kipulaak hiam? Hamsiatna om nawn lo ding hi, cih thu bang hong hilh hiam? Mang. 22: 3.\nJerusalem Thak a thupi-sak mahmah khat in Pasian’ tokhom pan a luangkhia nunna guntui hi (Pian. 2:10). Pasian’ mite in saltangin Jerusalem a phawkna mun Babylon a gun tawh tehkakna-in (Late 137), Jerusalem Thak a nunna gun gei-ah minam khempeuh kituahkhopna mun hi ding hi. Gun gei langtuahah minamte’ natna khempeuh a damsak nunna singkung po hi (Mang. 22: 2). Damna cih thu in tua munah natna om ding, cihna hi lo a, tua munah natna om lo ding hi, cih hong hilhcianna hi zaw hi. Gimna, natna khempeuh kimu nawn lo ding hi. Tatsa minam khempeuh in a tawntungin Pasian tawh innkuan khat bang ding uh hi.\nNgaihsutbeh Ding: “ Ellen G. White, “ Desolation of the Earth,” 653 – 661; “ The Controversy Ended,” 626 – 678, in The Great Controversy sim in.\nMangmuhna Bu a tawpna-ah thupatna-a a pulaak thute pulaak kik hi. Khrih in vangliatna leh zawhna tawh hong pai ding a tawntung Pasian gam hong phut ding hi. Khrih hong pai kikna, a mite tawh hong teen khopna thute in Mangmuhna Bu mungtup lianbel hi. Hih bang thute in a piang thei lo ding hi lo hi. Jesuh hong pai takpi ding hi. Ama hong pai kik ding lamenna tawh i ngak hi. Khrih, a hong pai kik ding a ngak mite in Mangmuhna Bu hong hilh thute i tel ding kisam hi. Tua dingin a pat panin a tawp dong sim kik kik ding kisam hi. Jesuh hong pai ding a ngak mite in leitung nate mitsuan lo-in Amah bek mah i lamet ahih manin, Jesuh mitsuan tawntung ding kisam hi. Khrih in a hong pulaak khiat thu in lamet bei mi in lametna nei-in, gimna sung pan damna hong pia-in, lunghimawhna panin lungmuanna hong pia hi. Ama khut sungah na khempeuh om hi.\nBei-na hong tunma-in Khrih a hong pai kik ding thu mun khempeuhah gen ding masuan muanna tawh hong kipia hi. Bangmah sem lo-in gum-ngak (passive) ding hi lo a, Pasian hong sawl bangin nuntakna (active) tawh ngak ding hong deih hi. Kha Siangtho leh Jesuh in “ hong pai in” ci-in hong sam hi (Mang. 22: 17). Tua sapna za-in Ama kiang zuan ding kisam hi. Tua in lungdamna, hotkhiatna thu hi. Hih thu mun khempeuhah kizelhsak ding kisam hi.\n1. Kum 1000 manna leh tua khit a thukhenna thu ngaihsun in. Tatsa mite in a mangthang mite tawh kisai thu a theih nop khempeuh, Pasian in a lahtel ding hun kum 1000 sungin thei tel ding uh hi, cih thu in Pasian zia le tong bang hong hilh hiam?\n2. Mangmuhna Bu hong gen thute ngai-in, a zak bangin a nungta mite in thupha ngah ding uh hi (Mang. 1:3). Mangbuhna Bu i sinna sung pan bang thute za-in nuntakpih ding na hiam?


url: =Kuala Lumpur ansai khatah zusa akileh zakzaklaitak Video kikhahkhia :: ZOMI DAILY\nposted on 1 June 2018 at 8:43 pm Lomkholna: Malaysia, News, Sawltak, World\nKuala Lumpur khuapisung aom ansai khatah zusa akileh zakzaklaitak Video kikhahkhia\nMalaysia, Kuala Lumpur khuapisung aom ansai Restaurant khatah zusa avak ziahziah laitak Video kizaihkha citciat leuleu in, tua Video Clip pen Social Media tungah ki thehzak leuleu hi. Video sungah zusa pen khatbekzong hilo in, zusa tampi khatkhitkhat hong pusuakkhia ziahziah uhhi.\nHih Restaurant zong siangtholo, zusa utbangin gamta ziahziahmawk ahih manin DBKL (Kuala Lumpur City Hall) te’n thusitna Investigation kipanding uh cih kiza hi.\nHih Video akizaihna Restaurant pen Brickfields vengsung aom ansai khat hiding kici hi. Ansai ah anne in apai Customer khatin an anek laitak in zusa avakziahziah mukha ahih manin, Video Record bawlpah in, tua Video Clip pen StarMetro te tungah khaksawnpah cihi.\nAhi zongin pawlkhatte’n hih Video Clip pen Taman Tun Dr Ismail vengsung aom Restaurant khatah thupiang hi ci’n StarMetro te tungah zasak uhhi.\nHihvai tawh kisai in City Hall’s health department panin thuneikhat in agenkhiatna ah hihvai pen DBKL te’n hoihtak kankhiading uh a, Restaurant pen amun, amin hoihtak akician in akitheihkhiat ciangin thu kibawlding hi ci’n genkhia hi.\nVideo: Kuala Lumpur City Hall (DBKL) will start an investigation into a restaurant in the city after a video surfaced on social media showing big rats having the run of the kitchen. A customer, who is believed to have dined at the restaurant, took the video and tipped off StarMetro, saying that it happened in Brickfields.\nVideo Clip pen hoihtak in ki enciankik dinga, tuakhit ciangin hih zusa te gamtatna in akigen Restaurant 2 tepen hoihtak kisitcian dinghi. Ahi zongin tuciangciang hivaitawh kisai in DBKL Health and Environment Department te tungah Complaints bangmah hongkibawl nailo hi ci’n genkhia hi.\nVideo Clip pen sauhetlo, Second 41 bekbek hi a, ahi zongin Video sungah zusa te khatkhitkhat hong pusuakkhia ziahziah uh a, anhuanna Ingredients in akizang te akikoihna Bucket tungah taizakzak uhhi.\nMalaysia, Klang Valley sungah tusungteng Restaurant asiangtholo, Hygiene aomlo te hongki pholakkhiat laitak hileh kilawm hi. Nungdiak mahmah in Bangsar vengsung aom Raj’s Banana Leaf Restaurant ah kuangsawp nasemte’n lampitung ah akicing tui apuangkheukhau tawh kuang asawplaitak Video ki khahkhia hi. Tua Video Clip hangin Raj’s Banana Leaf Restaurant pen DBKL te’n khakcip sakphot uhhi.\nTu’n Raj’s Banana Leaf Restaurant te sangin asukzaw, pumpi cidamna asukhathei zusa te gamtatna pen kihhuaizaw semsem hi. Sawltak #zomidaily\nPrevious: US Tulsa khuapi pan Pi Zam Ciin (Haupi khua, Gualnam beh) in hongnusia\nNext: Myanmar gamsung ah Cyclone huihpi hangin asi mi 5 pha, inn 1400 kisia


url: =March 7, 2020 Kum 10 sung tawntung mangmat ~ MUC\nMarch 7, 2020 Kum 10 sung tawntung mangmat\nAdmin 1:04:00 AM Articles, MISSION NEWS\nKum 10 sung tawntung mangmat\nRomania khuapi Bucharest ah om sangah Adventist naupang 3 bek kah uh hi. A thum-un Druga hilhna Tan 8 vive hi. Laurentiu in Jesuh itna nei-in kituiphum khin hi. Pastor suak dingin lunggulhna nei hi. Bucharest ah om Adventist sangah naupang 20 bek om hi. Laivuanna-ah Laurentiu in a 21na ngah hi. Mai kum ciangin tu a sangin hanciam zaw ning, ci-in a nute tungah pulaak hi.\n`Sangkah kipan kik a, laisin thadah hi. A gamtat zia le tong zong siatna lam manawh hi. Laivuan ciangin ni kum a mun mah lut kik a, laidal a et ciangin a nunzia kiphawk kik a, a cih nading thei lo hi. A tutna pan ding khia-in a pua-ah pusuak khia hi.\nKum sawtpi khitteh Laurentiu in Spain gamah va zin a, innlam nasepna khatah nasem hi. Zi nei hi. Pasian tawh kigamla hi. Kum 23 a phak ciangin Adventist thuzui pa no khat tawh kimu uh hi. A pa no in Laurentiu neulai-a pastor a utna, a geelnate pulaak kik hi. A nunzia uh kikhelin tui kiphum dingin a innkuan-un hong khensat uh hi.\nKituiphum ni ma-in Laurentiu in a nunzia-te ngaihsun kik-in Pasian in a nuntakna sungah nasem ahihlam phawk thei hi. Pasian tungah thungen-in, “ka nuntakna-ah bang sem dingin hong deih na hiam, ci-in thungen hi.\nA kituiphum khit uh ni nih khit ciangin Laurentiu in mangman hi. Sanginn sung khatah lut-in tutphah gol mahmah khat tungah tu-in laidal en en hi. Tua laidal in Maths laivuan hi-in a lungmang mahmah hi. A cih nading thei lo hi. A mangmatna pan khanglo-in zingsang nai 3 hi pan hi.\nIhmu kik a, mangman leuleu hi. A masa a mangmat bang lo-in a mangmat kikah maitai-in Madrid biakinn ah thugen-in om hi. Mite in ama thunge zaknopsa-in thungai ciat uh hi. Pasian ompihna phawkin a lungmuang hi.\nA zingsang ciangin a mangmatte ngaihsun nawn lo-in, Topa aw ka nuntakna bang hong deih na hiam, ci-in thungen kik hi. Zan ciangin a mangmat ngei-sa teng mah hong suak kik hi. A mangmat masak om bangin sanginn sung khatah om-in a lungmang hi. A mangmat kik ah biakinn sungah thugen-a om-in mite in a thugen zaknopsa uh hi. Tua bangin zan ciangin mangman den a, kha thum khit ciangin Pasian in pastor dingin hong deih hi ding hi,ci-in ngaihsun hi. Ahi zongin bangci bangin pastor sem ding cih pen ngaihsun thei lo hi. A nasep lah nusia thei lo hi. Tua bangin kum 4 sung bang hong sawt to hi. A nute a kipan a lawm a gualte tungah a mangmat pulaak thei zel hi. Tua bangin a pulaak ciangin khiatna nei khol kenteh na cihsan uh hi.\nKa nuntakna in koi lam zuan ding hiam ci-in thungen tawntung hi. Kum 10 bang hong cingto hi. Laurentiu in a zi tungah a mangmat pulaak hi. Nitak khat a zi tawh khangno 250 val kikhopna khawmpi khatah va kikhawm uh hi. Thugen pa in Laurentiu nunzia su-kha hi. Pastor sem ding a ngaihsut khak ciangin a zi in Lai Siangtho sangkah kik lecin hoih inteh ci-in hanthawn hi.\nKha 3 khit ciangin Laurentiu in a zi leh kum 9 a pha a ta uh tawh Sagunto Adventist College ah hong pai uh hi. Tua ni a kipan Laurentiu sungah a mangmat hong kilang nawn lo hi.\nTu-in college kum nihna sin ta hi.\nTu quarter leitungbup Sabbath 13na sumpi in Sagunto Adventist sanginn adingin kipuak ding hi. Ei conference in MUC kisapna dung zui-in kizeek ding hi.


url: =Sizang Diaspora le Diaspora Sizang « Nikonghong\nHome » Pilna » Sizang Diaspora le Diaspora Sizang\nTu hun kumzalom 21 kipat hun sia sangmang mittang missiological view pan etna ah leitung Diaspora Mission hunin a kingaisun ahi hi Diaspora ci ciang in minam khat a teenna ngam pan paikhia in mundang ngamdang ah kithethaang siasua ci nopna hi ci leang kikhial buale kilawm hi. Exodus taw kibang tu bang khat ahihang, kibang tatak thei ngawl hi. Exodus in minam khat ngamdang mun khat ah pusuak khia in khualhaw siasua ci nopna hi a, diaspora ci ciangin, ngam puasang mun tuatuam ah kizel siasua ci nopna hi.\nTuni in simlei mun tuatuam ah Sizang u le nau ih kithethaang zeizoina thu in banghang tatak hibel tu ziam? Pathian deina bang om hi tu ziam? Ahibuale ngilpi khapkhat atu khualna le nuntakna nuamzaw ih zonna bekma ahi tu ziam? Tuni in leitung mun tuatuam ah ih diaspora-na sia leitungah lungdamna thu taangko tu in Pathian in hong puak hi ih ci thei natu ziam? Tubang ih ci thei le lungdamna thu taangko tu in Sizang mimal le community kipawlnate in tu ni in ih kinging tek zo ziam?\nII. Diaspora Kipatna Koisung Pan Ziam?\nDiaspora ci ciangin Jews mite taw kisai zawhiat in ih ngaisun hi. Egypt pan Jewish Exodus tungtawn in Canaan ngam ah Judaism hong piankhiat bangma, Canaan pan Jewish Diaspora ma taw leitungbup ah Christianity hong khangkhia ahi hi. Leitung Christianity pianzia ih et kik ciangin Christian mission paizia movement bulpi origin in Diaspora ii huzap atmosphere tungah kinga ci thu kimu thei hi.\nDiaspora sia thu lamdangpi zongh ahi bua hi. Sizang mite in tu hun ciangin leitung mun tuatuam ah ih diaspora pheang kihi nave, leitung ngam tuatuam pan minamte diaspora zawk sia kum ngei zo zaw hi. Tua ahile minam tuatuamte diaspora sia Pathian ii deina om hi tu ziam? Minamte diaspora sungah Pathian in a ngam zaina tu naseam thei ziam, ci ngaisutna om ahi hi. A tungah ih sonsa bangma missiological muna sangmang mittang panin tu hun sia ‘Diaspora Christian Mission’ in kingaisun hi. Tua ahile Diaspora Sizang mite in ngamdang ah sangmang naseam a pai in ih kingaisun thei tu ziam? Tu laitak Sizang mite leitung mun tuatuam Malaysia, US, UK, Canada, Germany, Norway, Sweden, Denmark, Australia, New Zealand, Korea, Japan, etc., ci bang ngam teng ah ih diaspora laitak ahi hi. Sizang Diaspora sia bang hun tatak in kipan ahi tu ziam?\nIII. Sizang Diaspora Kipatna: Ngalkap Tumna\nA taktak in ci leang, Sizang mite tu hun ciangin diaspora pheang ih hi bua hi. Nidang pekin ‘Mimbang pianna nunnuam Zaangsi Vangkhua’ nusia in Kawlngam, Vaingam ah diaspora zo ih hi nginge hi. Atatak in Sizang Diaspora sia ih teenna khamtung Sizang Ngam ‘Siyin Country’ hong kicina mun pan colonial hun lai Chin Hills Battalion sungah ngalkap tumna pan kipan zo ci leang kikhial ngawl tu hi. A masabel in Mikaangte khutnuai ah ih om zawk 1890s pan kipan ngalkap ih tum a, Mikaang ngalkap Chin Rifles min taw kumpinu’ naseam in ih om hi. [Queen Victory uk hun sung ahikom in kumpinu’ naseam kici hi]. Chin Hills Battalions ci in ngalhang in ih minthang vavang mama hi. Tua Chin Hills Battalions sungah Christianity sia Diaspora Sizang mite ii identity khat na hi zo hi. Chin Hills buppi sung pan Christian suak masabel minam ih hi bangma ngalkap sung zonghah dadam in Christian suak ngawl laite zongh hong convert tam mama hi. Tua hi a, ngalkap tumna taw Sizang Diaspora kipan bek hi ngawl, Christianity sungah ih khantona pi khat zongh hi nginge hi.\nChin Hills Battalions sungah Zomite biakna kikhat ngawl [Tapidaw, Lawki, Laipian, Bealtungmut] hikale, a nung ciangin Christian hi ngawlte in zongh a lawmte biakna hong zui uh a, Christian hong suak uh hi. Tua bangin Chin Hills Battalions ii identity sia Christianity na hi zo ci thei ahi hi. Battalion sungah thiampi chaplain nei zo ngawl lai bek uh a, [ngen le uh vei nei thei ma tu uh ve] khat le khat kilampui in biakna vawt uh a, khanlawna bang om ngei zo ahi hi. Sonteena. Ngalpi II zawk Shwebo bang ah khanlawna nasia tak piang ngei a, Topa Jesu hong pai kik tu hi zo ci thu om ahikom, naseam nawn ngawl uh a, duty tum nuam nawn ngawl thong uh a, court-martial taw hong cia bang zongh om ngei hi.\nColonial hun British uksung pan kipan colonial hun zawk Kawlngam le Vaingam suatakna nga hun sungte ah Zomi tangval cidam theampo phial ngalkap tum sia fashion pui khat ahi hi. Sizang sung zongh ah tapano theampo phial sia a tangval hun ciang ngalkap tum tu in kingaisun a, nuntakna nasep professional hoibel in kituat lian hi.\nIV. Kawlkampau Diaspora Sizang Ngalkap Innkuante\nKawlngam suatak nga zawk post colonial hun ciangin zongh khamtung Sizang Ngam khua le tuitek pan Kawlngam ah Kawl ngalkap ih tum a, Kawlkam pau in tu ni dong Kawl ngalkap ngilo ‘Myanmar military juntas’ a kici te sungah a thu le a min in UN le leitung ngam tuatuamte munaah mingilo sazian sung kihel ih hi hi. Tua hun lai Kawlngam Diaspora Sizang ngalkap innkuan peuma in Zo kam pau thei nawn ngawlin Kawlkam bekma thiam vazal thong uh hi. Tusia zongh hunkhat lai Kawlngam ngalkap Diaspora Sizang mite ii identity khat ci thei phial tu ahi hi. Banghangin Zo kam pau thei nawn ngawl ziam cile, ngual sungah maizum huai sa hi lel tak hi. Kawlmi le Kawlkam bekma thupi sa in thupi mu lei uh hi. Ama ii minam, a kampau le a ngeina nomu zo ta hi. Tuni leitung ngam tuatuam ah Diaspora Sizang mite in na tate uh taw Zokam nong pau thiam tek lai na uh ziam? Ngual sungah maizumhuai po ih sa ziam?\nDiaspora Sizang mi Kawl ngalkap tangval khat khuan [leave] hong cia ciangin, khua sang ngaknute sia na kilamen mama tek uh hi. Tuza in Diaspora Sizang ngalkap tangvalte popular uh hi. Ngalkap khuancia khat taw a kiteang tha ngaknu khat sia hampha kisa mama a, khuapui ngaknute in eang in haza mama uh hi. Tua Diaspora Sizang nupa thakte in Kawlngam ngalkap NEXT PAGE —>\nVa bang pi ding\nTags: Diaspora, Sann Pa\nBy thawngno in Pilna, Sizang on June 27, 2013 .\n← Biography of Sithu Dr. Vum Ko Hau\tA Vacation to Nihonji Daibutsu →


url: =A (3) veina ZYA Day :: ZOMI DAILY\nposted on 29 December 2017 at 8:04 pm UTC+9:30 Lomkholna: Cinliankhai, News, Zomi, ZYA\nDecember 29 ni pen ZYA- Saizang Pianni hi a, ZYA Day ci-in a (3) veina nashia tak in bawl uh hi. Khangno 300 val bangtawh, Saizang Khua taw lam Ngalzang cihna mun ah kuansuk uh, ZYA-Saizang Pianni nop citak in bawl uh hi. Zogam/Zomi itna la tampi sa un, kisatsuah pha mahmah uh hi. Atawpna ah anne khawm un, tua khitteh, Ngalzang pan khuasung ah ZYA min tawh, Saikel, Mawtaw te tawh vak ziahziah uh hi.\nZYA-Saizangte sapna leh ZYA zumpite phalna tawh kei thugen ding in hong sam uh a, ka zitawh va kihel thei ungh. Ka pailam uh Lamzang pan Pa Zen Khan Muan in Saikel tawh hong kha in, ka ciah lam uh Tuilangh pan Tg. Tuan Sian Pau in hong ciahpih hi. Zogam, Zomi lamna ah Zomi khangnote’ vaipuak(The Role of Youth in Nation Building) cih thulu tawh hanthawtna minute sawmthum sung bang na nei thei ingh. Pasian hehpihna tawh ZYA-Buan, ZYA- Lamzang in zong hongsam ngei a, va ki hel thei ingh.\nAtom in gen leng, a diakdiak in ka hanthawtna ah “Zogam leh Zomi khangtoh nang Zomi khangnote khutsung ah om hi, khut kilen, kilungtuak in nasep kisam mahmah ta hi, Electoral Politics leh Nationalism ah thahat tuak kisam mahmah hi, tua ahihman in Minam Party, Minam Galkap leh Zomi Khangno Kipawlna ah ih hat mahmah kisam hi cihthu pen khangnote vaipuak ahi hi. Ih kithutuak loh, ih pankhop loh man in hong kisimmawh hi, Kawl galkapte hong simmawh man in a hici zawng ih hihi”.\nZYA-Saizang ten thukhun hoih mahmah nei in, tua thukhun dan in na sem pah hi. Gam leh lei, Kim leh Pam kepcing zawh nang leh khantohnang mah lunggulh uh hi.Tanggam sik ek peuhmah in zuaksum in neilo ding/khawk 10 val ek te a sing matsak leh sum 100000/- liausak uh hi.\nSaizang gamsung gamkang sak/gamhal a om leh sum 500000/- liausak ding thupuak/a thei te liausak zah ii a lang pia uh hi.Saizang gamsung Gundung ah guu/thautang tawh a vak te 100000/- liausak uh hi, etc. Singno zong suan uh a, nungzuih zel uh hi. Khuasung ah kilai a omleh ZYA mintawh in delh pah uh hi. Guta buluh aomleh zong, ZYA mah sam un, ZYA min mah tawh delh pah uh hi.\nSian aw lumbang hong sung in!\nPrevious: New York khuasung aom Apartment khat meikang, mi 12 si in tampi liam\nNext: Piangthak nungtolh ~ Tdkhen


url: =Tulaai Leitung Thuthang Tuamtuam Updates September 17, 2015 :: ZOMI DAILY\nposted on 18 September 2015 at 7:13 am Lomkholna: Khawmpau, Myanmar, News, World, Zomi\n· Chile gam tah September 16,2015 zanlam nai 8 pana kipan in 8.3 magnitude ahaat zinlinna piang a tuipi tawh kineh ahihman in Tsunami zongpiang hi. Zinlin nahang in mi 10 si a, atulzalom asim mipi te muanhuaina mun zuan in kumpi thunei ten tuahkhia uhhi.Ongtungding Friday September 18 ni National day nasiatak bawlding ci a kiging keeideep uh hiven Kahna leh Hagawina tawh maleep uhhi. VOA\n· Iraq gam khuapi ahi Baghdad khuapi sung ah IS misok ten September 17, 2015 ni in cimphawng in Bomb sutam uh ahihman in mi 23 sipah in 50 si le naaitawh zato lam zuan uhhi.VOA\n· South Sudan gam Juba khuapi pan Maridi khuapi pai in Sathau adim tak a apua Mawtaw pi khat Maridi khuapi nehlam ah September 17, 2015 ni in puakkham ek ahihman in mi 170 si pah in mi 50 vaal kaanggawpsa in zato lam kipuak pah hi.BBC\n· Australia gam te in Amasa peen Syria gamsung ah luut in IS misok te September 14,2015 ni pan kipan Vanlam tawh Royal Australian Air Force ( RAAF) ten zialkipan taktak ta ci in Kumpi thunei te in September 17, 2015 ni in taankokhia uhhi. Syria gam sung namneu bawlsiatna athuak cimawh mi 12,000 Australia gam ah samding ci in khensat uhhi. Atungpan tuisabuak, Anuai pan Air-condition hong cihtawh kibang samawk ing.BBC\n· Europeans Parliament te zong nasiatak kikupnawi na aneih khit uhciang EU gamsung ah gambeelding mi 120,000 saang in hawmdimdiam ding cih atamzaw thukimna September 17, 2015 ni in ngahta uhhi. Hih thu hang in adiak in Syria leh Africa gam te lungnuam zawdeuhding uhhi.CNN\nPrevious: Germany pan khuado leh kum cin kumcin khawmpi sapna 2015\nNext: GZA leh Indian Ambassador Kimu


url: =Malaysia gamsung ah numei te kipuahna “Cosmetic Product” azat huailo nam 7 kipulak :: ZOMI DAILY\nposted on 29 May 2017 at 4:50 pm Lomkholna: Malaysia, News, Sawltak, World\nMalaysia gamsung ah akizuak numei te kipuahna “Cosmetic Product” te lakah ahoihlo, “Scheduled poison” ci’n ahun tungleh siatna apiangsak theiding pawlkhat om cih theSun pan kiza hi.\nTua “Cosmetic Product” tepen mipi te’n zatding hoihlo ahih manin, kuamah in nazang kei un. Azangkha te’nzong naci tungah nawngkaina khatpeuh aomleh amanlang in Health Professional tetawh naki lakpah un ci’n kumpi thunei te’n genkhia uhhi.\nMalaysia Health director-general Datuk Dr Noor Hisham Abdullah in Statement sungah nungkal in agenkhiatna ah tua Cosmetic Product te lakpan in Vida Beauty Sdn Bhd te bawlkhiat Qu Gebu AP Krim bangpen asungah Hydroquinone leh Tretinoin te kihel cihi.\nTuaban ah anuai a Cosmetic Products tuamtuam tezong asungah cidamnading in ahoihlo Chemical tuamtuam kihel cihi.\nEzzueriche Wellness Company panin akibawlkhia hih anuai a Cosmetic te sungah Mercury leh Hydroquinone & Tretinoin te kihel hi.\nNight Glowing (mercury)\nNight Glow (hydroquinone and tretinoin)\nBabiez Glow Skincare Company panin akibawlkhia Cosmetic te ahi “Glowing Speed Gold Day Cream” leh “Glowing Speed Gold Night Cream” sung ahzong Mercury kihel hi.\nElsuhaz (M) Sdn Bhd panin abawlkhiat uh “Nour Ain Night Cream” sung ahzong Mercury kihel hi.\nOrtus Expert Cosmetics panin abawlkhiat uh “Royal Expert Whitening Cream” sung ahzong Mercury kihel hi.\nHih Comestic Product abawlkhia, ahawmkhia, azuaksawn te’n thakhatthu in khawlbawlpah uhhen. Akizuak teitei leh “Control of Drugs and Cosmetics Regulations 1984” cih thukhun ombang in thu kibawlpah dinghi ci’n Malaysia Health Director-general in genkhia hi.\nWarning kipiakhin napi in azuak teitei “Individual” tepen akhatveina liausum RM25,000 ahih keileh thong kum 3 ki kiasakthei hi. Anih inzong ki thuahkhawm sakthei hi.\nAnih veina “Second offence” tepen liausum RM50,000 ahih keileh thong kum 5 ki kiasakthei hi. Anih inzong ki thuahkhawm sakthei hi.\nCompany panin abawlkhiat teiteileh akhatveina pen liausum RM50,000 cihbang, anih veina ciangin RM100,000 cihbang ki liausak theihi.\nMipi te’nzong ih zatsiamding thupi hi. Zatding ahoihlo te zatloh pahding hoihpen khading hi. Zolia te hoihnuamlua kisa in, kipuahna Comestic Products nazat khialhding uhpen Zotaang te patau mahmah uhhi. ZD Sawltak #zomidaily\nPrevious: Malaysia, Temerloh ah naungek suakcil aguaktang in aliamsa in akipai kimu\nNext: Malaysia, Penang ah khutdawhngen numei khat mihau ahihlam kitheikhia


url: =Malaysia, Segambut vengsung ah Operasi lutin gamdangmi 80 kimankhia :: ZOMI DAILY\nposted on 21 July 2017 at 10:37 am Lomkholna: Malaysia, News, Sawltak, World\nMalaysia, Kuala Lumpur, Segambut Dalam sungah tuni Friday zingsanglam in Immigration Department te’n Operasi bawl uh a, gamdangmi phalna neilo in nasem akigawm in mi 80 val mankhia uh cih NST pan kiza hi.\nZingsanglam 3am hunpawl in Segambut Dalam, Bukit Prima Pelangi vengsung ah gamdangmi nasemte omna sungteng Ambush in alut uh ahihi. Akiman gamdangmi nasem “illegal foregin workers” tepen Indonesia gammi leh Bangladesh gammi vive kici a, tutungbel Myanmar gammi te kihel khalosam hi.\nAkiman gamdangmi te lakah naungek kha 6 aphapanzong kihel cimawk hi. Hih Immigration Department te Ambush buluhna munpen gamdangmi te Operasi akizak ciangin tampitak abukcipna munkhat kici a, akiman tepen naungek kha 6 panin kum 50 kikal ahi uhhi.\nImmigration Department te amanding in lut cih atheihphet in pawlkhat gampalak ah taigawp in kibuksawm uhhi. Pawlkhatte mawtaw Tyre kawmlak, Concrete Mixer bawlna Truck kawmlak khawngah akibuding in lutgawp uhhi.\nPawlkhat akimatding laulua mahmah in anuntakna zong khualngam nawnlo in, kendanglak nangawn ah taikekgawp uhhi. Ahi zongin Immigration Department te’n akiim apam avekin a umcihsa himawk ahih manin, kuamah asuakta omtuanlo cisawnsawn hi.\nKuala Lumpur City Immigration Department Enforcement Department chief Mohamed Yusoff Khan Mohd Hassan kicipa in agenkhiatna ah hihmun pen abeisa sawtpipek in aki encik gige ahihi ci’n genkhia hi.\nAbeisa inzong tamveipimah Operasi kibawl in, hihmunpan gamdangmi illegal workers honpikhat kiluakkhin himahleh, hongki behlap kikkikzel uhhi. Gamdangmi phalna neilo nasem te abeisiang mateng in Operasion kibawl zelzelding hi ci’n Press Conference ah genkhia hi.\nOperasi pen zingsang 3am in akipat uh hi a, zingsang 6am hundong in Immigration Department Officers te, General Operations Force (GOF), Civil Defence Force, National Registration Department cihpanin Officers te tuasungteng ah misit in buailai uh cihi.\nHih Operasi akibawlna ahangpen E-card kici Enforcement Card abawltheih hunding Deadline beita ahih manin, Malaysia gambup ah gamdangmi phalna kician neilopi in nasemte asiansuahsawm in abawl uh ahihi. “Ops Mega” ciliangin Malaysia gambup muntuamtuam ah “Nationwide Operation” nakbawl mahmahlai uhhi.\nOperasi thuthang ihgelh ciangin ih mipih te lauthawnggawp uhhen, pataugawp uhhen cih ngimna hoihlo “ill-intentioned” kihello hi. Koimun koiveng ah Operasi lut ahih manin, tuazah kiman, eizong kidop huai cih theihsaknopna ahihi. Thupiangsa bek kigelhzaw in, apiang nailopipi, upmawhthu tawh koimun koiveng ah Operasi lutding cihte kigelhlo hi. Prophet kihilo a, koimun ah Operasi lutding cih 100% akician in kitheilo ahih manin, aki gelhngamlo ahihi. Atelsiam dingin Topa’n thupha hongpia tahen! Sawltak #zomidaily\nPrevious: Kawlpi, Tahan akipuakding thau honpikhat lamkal ah kiman\nNext: Apasal tawh alumkhawm numeikhat azi in atheih ciangin avan sungah zasan hensak


url: =Luka 8 | Siantongluan\nTuazawh tawlkhat khit ciangin khuapite leh khuaneute-ah a ban banin Jesuh pai a, Pasian Ukna hangin Lungdamna Thu hilhin a vak kawikawi hi. Tua a vak kawikawina-ah nungzui sawmlenihte,\nleh a sungpan dawi a hawlkhiatsakte leh natna tuamtuam pan a damsak numei pawlkhat in zong a zui uh hi. Tua numeite: A sung panin dawi sagih a kihawlkhiatna Mary (Magdala khuami Mary a kicinu),\nHerod khutnuai-a ulian Khuza zi Joanna, Susanna, leh numei dang tampite hi uh a, amau neihsa tawh Jesuh leh a nungzuite a huh uh hi.\nKhua khat khit khua khat panin Jesuh kiangah a hong pai mi hong kibehlaplap a, mi tampi tak hong om ciangin Jesuh in thugentehna khat gen a,\n"Khaici vawhpa khaici vawh dingin a kuankhia hi. Khaici a vawh ciangin pawlkhatte lampidung tu a, khe tawh kisik gawpin vasate in a ne hi.\nPawlkhatte, suang kitawphahna leilak tu a, a po tei hangin leisung a nom tamlo ahih manin a vulkik pah hi.\nPawlkhatte, lingbulsum omna leilak tu a, lingte a khan ciangin a deplum hi.\nPawlkhatte, leihoihna lak tu-in khang a, a zah za khat ciangdong a piang hi," a ci hi. Tua ciangin Jesuh nakpi takin kiko a, "Zakna ding bil a neite in hih thu za ta un," ci-in a thugen a khum hi.\nHih thugentehna bang a cihnopna ahi hiam, ci-in a nungzuite in a dot ciangin\nJesuh in, "Pasian Ukna thu tawh kisai thusim, note tungah hong kigen hi. Ahi zongin midangte in, en en napi-un a muhlohna ding za za napi-un a tellohna dingun amaute tungah thugentehna tawh thu kigen hi," a ci hi.\nTua ciangin Jesuh in, "Thugentehna a khiatna pen hih bang ahi hi: Khaici pen Pasian thu hi.\nLamdungah khaici a tukna munte pen Pasian thu a zate a cihnopna ahi hi. Tuate in Pasian thu a zak hangun a thu umloin, hotkhiatna a ngahlohna dingun Dawimangpa hong pai-in a lakkhiatsak hi.\nSuang kitawphah leilak a tukna munte pen Pasian thu a zak ciangin lungdam takin a sangte a cihna ahi hi. Ahi zongin amaute sungah thuktumlo ahih manin tawlkhat sung bek um uh a, ze-etna hun a tun ciangin a puk uh hi.\nLingbulsum omna a tukna munte pen Pasian thu za napi-in a nuntakna sung uhah leitung lunghihmawhna, hauhna, leh nopsaknate in depgawp ahih manin bangmah a suakkhia zolote a cihnopna ahi hi.\nLeihoih a tukna munte pen Pasian thu a zak ciangin lungsimtak tawh a thu mangin kip tawntung uh ahih manin amau-a dingin man a neite a cihnopna ahi hi," a ci hi.\nTua ciangin Jesuh in, "Mei a vak khit ciangin lawh a khuh ahi a, lupna nuai-ah a koih ahi zongin kuamah omlo hi. Innsungah a lut uh ciangin mite in khua a muhtheihna dingin meivak koihna kho sangah koih bek uh hi.\nBang hang hiam cih leh, thusimin a kikoih peuhmah, khatvei teitei thulang a suaklo ding, a kiselcip peuhmah, khatvei teitei a kipholaklo ding, bangmah omlo hi.\nTua ahih ciangin thu na ngaih uh ciangin limtakin kingaihsun un. Bang hang hiam cih leh a neisa mipa tungah Pasian in piathuah ding a, a neilo mipa tung panin themkhat nei-a a kingaihsut nangawn lakkhiatsak ding hi," a ci hi.\nTua laitakin Jesuh nu leh a naute hong pai uh a, ahi zongin mihon kinehlua uh ahih manin ama kiangah pai theilo uh hi.\nTua ahih manin mi khat in Jesuh kiangah, "Na nu leh na naute in nang hong munuam uh a, innpua-ah om uh hi," a ci hi.\nTua ciangin Jesuh in a dawnna-in mihon khempeuh tungah, "Pasian thu za a, a zuite khempeuh pen ka nu leh ka sanggamte ahi hi," a ci hi.\nNikhat, Jesuh a nungzuite tawh gunkuang tungah tuang a, amaute kiangah, "Tuili galkhatah pai ni," ci-in a pai uh hi.\nTua bangin a pai laitakun Jesuh a ihmu hi. Tui tungah nakpi takin huihpi hong nungin gunkuang sungah tui dim dingin hong kipan a, lauhuai mahmah hi.\nNungzuite in Jesuh hong naihin phong uh a, "Topa aw, Topa aw, kote ka si dektak uh hi," a ci uh hi. Jesuh zong tho-in huihpi leh tui kilok a daihna dingin thu pia a, a thupiak bangin hong dai dide pah hi.\nTua ciangin Jesuh in a nungzuite kiangah, "Na upna uh koi-ah om khinta ahi hiam?" a ci hi. Ahi zongin amaute lau-in lamdangsa uh a, khatlekhat in, "Hihpa kua ahi hiam? Thu a piak ciangin huihpi leh tuihualte nangawn in a thu mang uh hi," a kici uh hi.\nTua ciangin Galilee Tuili galkhat, Gadara gam a tung uh hi.\nGunkuang tung panin leilakah Jesuh hong paisuk laitakin tua khuasunga om dawivei mi khat in a na dawn hi. Tua dawiveipa pen sauveipi sung puan silhloin omkhin a, inn-ah zong omloin han lak khawngah om tawntung hi.\nJesuh a muh ciangin nakpi takin awngin a mai-ah khukdin a, "A Lian Pasian Tapa Jesuh aw, kei bang hong nuammawh na hi hiam? Kei, gim nong piaklohna dingin ka hong thum hi," ci-in nakpi takin a kiko hi.\nHih bangin a cihna pen, ama sung panin dawi a paikhiatna dingin Jesuh in thu a piakna hang ahi hi. Dawi in tua mipa tamveipi tak man a, a khut leh a khete sikkhau tawh khihin a kikepcip hangin a sikkhaute peksat a, dawi in gamlakah a paikhiatpih hi.\nJesuh in ama kiangah, "Na min bang ahi hiam?" ci-in a dot ciangin, ama sungah dawi tampi lut ahih manin, "A Honpi," ci-in a dawng hi.\nLeihawm thukpi sungah amaute a khiatlohna dingin Jesuh kiangah a thum uh hi.\nTua laitakin tua kiim mualpang to-ah vok honpi khat gamta-in a om hi. Tua vokte sungah a luttheihna dingun dawite in Jesuh kiangah thum uh a, Jesuh in zong amau ngetna bangin a pia hi.\nTua ahih manin dawite zong mipa sung panin paikhia-in vokte sungah lut uh a, vokte zong tui gei keen tung khawngah tuaksuk gawpin a vekpi-in tui a kia hi.\nVokcingte in hih thupiang a muh uh ciangin amaute tai-in khuasung leh gamsung tengah a zasak uh hi.\nHih thupiang a en dingin mite hong pai uh a, Jesuh kiang a tun uh ciangin dawi a paikhiatna mipa Jesuh kiangah omin, puan silhin, a pilkikna thu a muh uh ciangin a vekpi-un lamdangsa-in a lau uh hi.\nTua thupiang a mu masa mite in dawiveipa a damnazia thute, amaute tungah a na gen uh hi.\nTua ciangin Gadara gam kiima om khempeuh lau mahmah uh ahih manin Jesuh a paikhiatna dingin a sawl uh hi. Jesuh zong gunkuang tungah tuangin a ciah hi.\nDawi a paikhiatna mipa in Jesuh kiangah, "Kei zong hong zuisak in," ci-in a thum hi; ahi zongin Jesuh in,\n"Na inn-ah ciah in la, Pasian in nang-a dingin bangzah takin na hong sepsak hiam, cihna thu va gen in," ci-in a sawlkhia hi. A mipa zong ciah a, ama-a dingin Jesuh sepsakna thu khempeuh, khuasung tengah a gengen hi.\nTuili galkhatah Jesuh hong ciahkik ciangin, ama hong ciahkik ding ngakin om niloh uh ahih manin mite na nuam mahmah uh hi.\nTua laitakin kikhopna inn ukpi Jairas a kici mi khat hong pai-in Jesuh khe phungah hong khukdin a, ama inn-ah a paina dingin a thum hi.\nBang hang hiam cih leh kum sawmlenih a pha tanu khat a neihsun pen a ci na-in a si dektak hi. Jesuh zong tua inn zuan dingin a pai laitakin mihonpite in zui-in a nehcip uh hi.\nTua laitakin kum sawmlenih tawntung siluang natna vei-in, a neih khempeuh siavuante cialna-in a zat hangin kuamah in a damsak zawhloh numei khat,\nmihonte lak Jesuh nungah hong pai-in Jesuh puanmongteep lawngsim a, thakhatin a siluang a kangpah hi.\nTua ciangin Jesuh in, "Kua in hong lawng na hi uh hiam?" a ci hi. Kuamah in, "Hong lawng ing," a cihloh ciangin Peter in, "Topa aw, mi khempeuh in nang hong umcihin hong nehcip uh hi," a ci hi.\nAhi zongin Jesuh in, "Ka sung panin vangliatna a paikhiat lamtak phawk ka hih manin mi khat in hong lawng hi," a ci hi.\nNumei in amah a kiphawkna thu a theih ciangin a lingsa-in hong pai-in Jesuh mai-ah hong bok a, Jesuh a lawnna thu leh amah a dampahna thuteng, tua lai-a om mi khempeuh zakin Jesuh kiangah a pulak hi.\nTua ciangin Jesuh in numei kiangah, "Ka tanu aw, na upna in nang hong damsakzo hi; lungnuam takin na ciah in," a ci hi.\nTua bangin thu a gen laitakin kikhopna inn ukpa inn panin kamtai khat hong tung a, "Na tanu si khinzo ta hi. Siapa gimsak nawn kei in," a hong ci hi.\nAhi zongin Jesuh in hih thu a zak ciangin, kikhopna inn ukpa kiangah, "Lunghimawh kei in; upna nei peuh lecin na tanu a hingkik ding hi," a ci hi.\nTua inn-ah Jesuh a tun ciangin Peter, Johan, leh James leh numeino nu leh pa simloh kuamah dang, innsungah zuisak lo hi.\nTua lai-a om mi khempeuh, tua numeino sihna hangin kapin, thumin na om uh hi. Ahi zongin Jesuh in, "Kap nawn kei un, amah a si hilo hi; a ihmu bek ahi hi," a ci hi.\nAmah a sihkhitna thei uh ahih manin Jesuh a nuihsan lel uh hi.\nAhi zongin Jesuh in numeino a khutin lenin, "Numeino aw, tho in," a ci hi.\nNumeino zong hingkik a, thakhatin a thopah hi. Tua ciangin numeino nekding an pia un, ci-in Jesuh in a sawl hi.\nNumeino nu leh pa in lamdangsa mahmah uh a, ahi zongin hih thupiangte kuama kiangah a genlohna dingun Jesuh in a kham hi.


url: =Samuel Nihna 20 | Siantongluan.net\nSamuel Nihna 20\nSamuel Nihna 20 |\nTu-in tua lai-ah Benjamin mi, Bikhri tapa Sheba min nei, mi ginalo khat hong omkha hi. Amah in peengkul tumin, "David sungah tanh i nei kei a, Jessi tapa sungah gamh i nei kei hi; na inn ciat uhah ciah un, Israel-te aw," a ci hi.\nTua ahih ciangin Israel mi khempeuh David kiang pan nungkik uh a, Bikhri tapa Sheba zui uh hi. Ahih hangin Judah mite in Jordan panin Jerusalem ciangdong a kumpipa uh kiptakin zui uh hi.\nTua ciangin Jerusalem-a a inn-ah David tung hi. Tua ciangin kumpipa in inn kem dingin a nusiat a zineu sawmte la-in a kivil inn khat sungah amaute koihin amaute a vak hi. Ahih hangin amaute luppihlo hi. Tua ahih ciangin amaute a khang laipi-in meigong numei suak uh a, a sih dong uh amaute kikhumcip hi.\nTua ciangin kumpipa in Amasa kiangah, "Ni thum sungin Judah mite kei kiangah khawm in la, nangmahmah zong hih lai-ah hong om in," a ci hi.\nTua ahih ciangin Judah-te a sam dingin Amasa pai a, ahi zongin ama tungah a kiciam a kisehsa khengin amah zekai hi.\nTua ciangin David in Abishai kiangah, "Tu-in Bikhri tapa Sheba in Absalom sangin eite tungah siatna tamzaw hong bawl ding hi. Na topa nasemte la in la, amah delh in. Tua hi kei leh amah in ama-a dingin khuapi muanhuaite ngahin eite tungah buaina hong piangsak ding hi," a ci hi.\nTua ciangin Abishai nungah Joab leh Khereth mite leh Peleth mite, leh mi thahat khempeuh pai uh hi. Bikhri tapa Sheba a delh dingin Jerusalem panin amaute kuankhia uh hi.\nGibeon gamsunga suangtumpi-ah amaute a tun uh ciangin amaute a dawn dingin Amasa hong pai hi. Tu-in Joab in galkap puan silhin, tua tungah, a kawng tungah a kigak a paai sunga namsau tawh a kithuah kawnggak khat om a, a mailam manawhin a pai laitakin a namsau seel hi.\nTua ciangin Joab in Amasa kiangah, "Ka sanggampa aw, bangcici na hi hiam?" a ci hi. Tua ciangin Joab in amah a hopih kawmin a taklam khut tawh a khamul-in Amasa man hi.\nAhih hangin Amasa in Joab khutsunga om namsau mulo hi. Tua ahih ciangin Joab in a namsau tawh a pumpi sat a, nihvei sat kulloin a gilpi leilakah buakhia hi; tua ciangin Amasa a si hi. Tua ciangin Joab leh a sanggampa Abishai in Bikhri tapa Sheba delhuh hi.\nTua ciangin Joab mite khat Amasa kiangah dingin, "Joab a gum peuhmah, leh David-a ahi mi peuhmah in Joab zui un," a ci hi.\nLam lianpi-a ama sisan sungah Amasa kidiahin a om hi. Tua lai-ah a pai mi peuhmah in amah a muh ciangin a khawl uh hi. Mi khempeuh a khawlna tua mipa in a muh ciangin amah in lam lianpi panin gamlakah Amasa puakhia-in ama tungah puan khat a khuh hi.\nLam lianpi panin amah a kilakkhiat khit ciangin Bikhri tapa Sheba a delh dingin Joab nungah mi khempeuh paisuak hi.\nTua ciangin Israel minamte khempeuh nawkin Abelbethmaakah khua-ah Sheba pai hi. Bikhri mi khempeuh kikhawm uh a, amah zui-in khuapi sungah tum uh hi.\nTua ciangin Joab tawh a om mi khempeuh hong pai-in Abelbethmaakah khua-ah amah umcih uh hi. Amaute in khuapi simna-in suang cianpi khat bawl uh a, kulhpi langkhatah ding uh hi. Tua ciangin kulhpi a puk theihna dingin amaute in kulhpi nuai to uh hi.\nTua ciangin numei pil khat in khuapi panin samin, "Za un! Joab kiangah gen un: Nang tungah thu kong gen theihna dingin hih lai-ah hong pai in, ci un," a ci hi.\nTua ciangin tuanu mai-ah Joab hong pai hi. Tua numei in, "Nang, Joab na hi hiam?" a ci hi. Amah in dawngin, "Ka hi hi," a ci hi. Tua ciangin tua numei in ama kiangah, "Na nasemnu thugente ngai in," a ci hi. Amah in dawngin, "Ka ngai hi," a ci hi.\nTua ciangin amah in, "Tanglai-in amaute in, Abel-ah thu dong sak un, ci thei uh a, tua bangin amaute in thu siangsak uh hi.\nKei pen Israel sungah tua bangin kilemna a deih a thuman mi khat ka hi hi. Nang in Israel sungah nu tawh a kibang khuapi khat suksiat ding na hanciam hi. Bang hangin Topa gamhluah valhtum ding na hi hiam?" a ci hi.\nJoab in dawngin, "Keimah in ka valhtum ding ahi a, ka suksiat ding ahi zongin keima ngaihsut hi deklo hi.\nTua thu manlo hi. Ahih hangin Efraim mualtung gammi Bikhri tapa Sheba a kici mipa in Kumpi David lehdo hi; amah bek hong pia in. Tua hi leh khuapi panin ka nungkik ding hi," a ci hi. Tua ciangin tua numei in Joab kiangah, "En in, kulhsung panin nang kiangah ama lutang hong kilawnsuk ding hi," a ci hi.\nTua ciangin ama pilna zangin mi khempeuh kiangah tua numei a pai hi. Tua ciangin amaute in Bikhri tapa Sheba lu tankhia-in Joab kiangah lawnkhia uh hi. Tua ahih ciangin amah in peengkul tum a, khuapi panin amaute kikhenin a milipin a inn ciat uhah a ciah uh hi. Tua ciangin kumpipa kiang Jerusalem-ah Joab a ciah hi.\nTua laitakin Joab pen Israel galkap khempeuh a uk ahi hi. Jehoiada tapa Benaiah pen Khereth mite leh Peleth mite a uk ahi hi.\nAdoram pen aana tawh na a kisemsakte a uk ahi hi. Ahilud tapa Jehoshafat pen thu ciamtehpa ahi hi.\nSheva pen lai-atpa ahi hi. Zadok leh Abiathar siampite ahi uh hi.\nJair mi Ira zong David siampi ahi hi.\nTedim Lai Siangtho / Laibu: Samuel Nihna 20


url: =Herbert Hoover leh J.Paderewski :: ZOMI DAILY\nKum 18 apha pan sangnaupang khat in a sangkah na ding in sum kisamlua a buai mahmah hi. Anu leh apa in lah sih sankhin uh a hih manin a huh ding,a pan pan thei ding om lo hi. Sum koici zon leng sangkahsuak zo dingka hiam ci in thu a ngaih sutsut leh a tawp na ah ngaihsut na khat hongneikhia hi. A mah leh a lawm te khat tawh ki pawl in a sanghuang sung vuah lasak na pawi khat bawl ding in hong ngaih sun hi.\nHih sangnaupang pa zong a lawmpa tawh Piano tum siam minthang khat a hi Ignacy J.Paderewski kiang ah hong pai uh hi. J.Paderewski kiang ah hih pawi a piangtheih na ding hongvai hawm pih ci in a va gen uh leh Dollar 2000 na ngen hi. Sum ngahkik ciang in piak ding in hong ki thu kim uh a, hih music tum pawi, lasak pawi aading in nakpi tak in hong hanciam uhhi.\nA hizong in a ngaihsut na zah uh ngah lo uh hi.Pawi a bawl na sungvuah Dollar 1600 bek ngah uh a, alung uh kia mahmah hi. Lungkia sa in Paderewski kiang ah hong pai uh a,a haksat nate uh gen in thum uhhi. A sumngah zah uh Dollar 1600 pen pia uh a, sum cianlai 400 ading in check letmat khat at sak uh hi. Hih check letmat pen a man langthei thei a na thoh theih na ding in hong vai hawm sak nung ci inki ciam uhhi.\n“Haha hih pen upna kai lo hi”\nci in Paderewski in a check letmat pen bal keek hi.\nTua khit ciang in a sum uh Dollar 1600 pen pia kik a, hih sum tawhna sangsap ding uh leh na ki sap te vuah na zangh zaw un. Na kisap zah uh nazat khit uhteh a cian laiteng kei hong pia bek un ci in a sum uhpia kik hi. Hih sangnau pang nih te zong nakpi in lungdam uh a, lamdang zong sa mahmah uh hi.\nHih pen itna, piak khiat na neu no khat a hihi. A hizong in Paderewski pen mi picing, a zah taak huai leh lungsim hoih a hih naki lang semsem a, midang tam pi in theih lawh uhhi.\nBanghang in cikmah hun a, atheih ngei nai loh mi nih hibang in huh mawk a hi hiam? Ih kiim ih paam ah zong ih theih ngei nailoh te ih huh ih pan pih ngei hiam? Ei ih hih leh bel hih pa huh leng bang phat tuam na ka ngah ding hiam cih dan inki en masa hi.\nMilung sim a picing khin te in bel ahih leh “Ke’n hih te huh kei mawk leng hih te bang suak ding uh hiam?” cih lam in ngaih sun zaw uh hi. A tak tak in a nei zaw, ahau zaw khat in aneilo a zawng te ahuh loh tak teh ngaihsut na a nei lo tawh ki bang zaw hi. Lungsim picing anei ding in kong deih hi. US gam mi te bang hang in hihzah in agam uh ki minthang sak hiam cih leh US gammi lim lim in mundang gam dang khat ah dah na, huihpi nun na, kialpi tun nacih khawng a theih tak ciang un a kumpi un huh ta kei le uh zong mipi in ih huh loh phamawh ding hi cih dan in nampi lung sim nei uh hi. Eizong nampi lung sim nei in mizawng dai paam te ih huh theih zah in huh ding in kong deih beh sawnsawn lai hi.\nPederewski pen asawt na teh Poland gam ah Prime Minister hong suak hi. A picing mahmah gam makai khat hi in mitam pi in zahtak hi. A hi zong in a gam vuah galpi khat na hang in kialpi nasia tak in hong tung a, a gam mi million 1.5 bang in annek tui dawn ding hong nei lo uh hi. A gam mite a ding in sum a piak ding om lo a, an piak ding om lo hi.Paderewski in agam mi te a ding in koi ah an zong ding ka hiam cih in nak pi inhong ngaih sun hi. A tawp na ah American gam sung a om Annek tui dawn tawh ki sai na (US Food and Relief Administration) zum hong tung hi.\nTua lai ah a lianpen pa min in Herbert Hoover ki ci hi. Hih pa inhuh ding tha khatthu in thu kimpah a, Poland gam mi te a ding in a ki sam zah zah tha khatthu in puak sakpah hi.\nAnnek tui dawn haksatna pan in Poland gam mi te a suah tak khit uh teh Paderewski in huih nop tak in diik theipan hi. Tua ahihman in Hoover ki ci papen a meel mahmah mu in lungdamko ding cih hong ngaih sun hi. Paderewski in Hoover kiang ah va pai a lungdam koh ding a ki patlian leh Hoover in a kam na kal helh ziau hi.\n“Keitung ah lungdam kei in kumpi pa aw, nang kei nong mang ngilh kha thei ding a, a hi zongin ken nang kong mang ngilh nai keihi. A bei sa kumtam pi lai in nang’ University sangnau pang nih na huh ngei hi. Tua nih te lak ah khat ka hihi.” ci in gen hi.\nHerbert Hoover pen a khuanung ah America gam kumpi a 31 na hongsuak hi.\nHih lehtung ah a lamdang thu in a paikhia sa hoih na in a hoih samah in hong lut kik hi. Nidang kum tam pi laipek a, a piak khiat na in sum dollar 2000 bek a hihi. Tu in a hih leh Poland gam mi Million 1.5 in nuntakna ngah lawh cih mawk pen alamdang a hihi. Na piak khiatlai tak in a kitheih tham loh hang in na ngah kik teh lamdang sakhop dong in na nununtak na ah na mu ding hi.\n(1892 kum in Standford University ah a piang ngei tangthu khat a hihi. Hih tangthu a simngei tam pi om ding in kong lam en hi. Ih sim simsa, ih theih theih sa hi taleh thalak kik na ding leh ngaihsut na khatpeuh peuh ih ngah behkhakleh cih na tawh miminthang te lai gelhna sung pan kong teikhiat sawn a hihi.)\nKeimah in hih leitungah khatveibek piangin tomno khatsungbek a nungtading ka hi hi. Tua a hih ciang azenzen in hih leitungah itna, hehpihna nei in lahthei nading (a hihkei leh) leitung ading in nahoih khat peuhpeuh septheih nading hunmanpha kaneih leh itsik lo, zekai lo tak in tu mahmah in kasem ding hi. Bang hanghiam cih leh ka nuntakna tomno sungbek a hihman in nidang ciang hihbang hunmanpha ka ngah kik ngeiloh ding lam ka ki thei hi.\nPrevious: Kawlgam kiteelna thu ngetsak ciatni\nNext: Ka muhpak US Gamthu pawlkhat – 41


url: =Kawlgam innpi ah 2008 Danbupi puahphatding Vote kikhia, thusungte in lel :: ZOMI DAILY\nposted on 7 July 2015 at 10:53 pm Lomkholna: Myanmar, News, ZomiTimes\nGalkap kumpi in amau deih banga abawl 2008 Danbupi puahnopna thusunna tungtawnin 2015 June 25 ni-in akhawkkhawk zui-in vote tawh khensatna nei uh a, Kawlgam Innpi Palai 583 valte in Danbupi sung pan Thukhun 436 A, B, 418B, 60C, 59D, 59F vote lakna nei uhi. Thukhun 59F – Daw Suh Kyi President suahtheih nadinng pen vote 371 (60%), Thukhun 60C ah vote 386 (65%), Thukhun 418B – Vote 386 (65%), Thukhun 436(A) – vote 388 (66%), Thukhun 436B – vote 388 (66%) bek ngah a, 75% ngah zolo ahih manin puahphat ding thusungte in lel a, hih thukhunte kikhel nawnlo hi. Thukhun 59D – President pen politics, Administration, Economics leh defence lam atheimi hiding hi cih pen vote 556 (75%) val tawh kikhel hi.\nDanbupi sung ah Thukhun 435 pen Palai 20% in Danbupi puahphat huai hi ci-in thusunna aneih leh Kawlgam Innpi ah kikupna om ding hi. Thukhun 436 (A) sung ah thukhun 1-48, 49-56, 59-60, 74, 109, 141, 161, 200-201, 248, 276, 293, 294, 305,314, 320, 410 – 432, 436 pen Kawlgam Innpi palai 75% thukimna bek tawh kipuah thei a, gambup votenei 50% thukimna tawh kikhel thei hi cih hi a, Thukhun 436(B) pen 436 A sung akihellote Palai 75% thukimna tawh gambup thukimna laseloin kikhel thei hi cih ahih manin tutung 436 nangawn puahphat zawhna vote 75% angahlo asuak hi.\nThukhun 60C ah Minam Innpi (State/Region 1- mi 12 x12 kigawm vekpi 168 + galkap 56 = 224) pan Vice President khat, Mipi Innpi (Myone 1 – mi 1, Myone 330 + galkap 110 = 440) pan Vice President khat leh Galkap palai 56 + 110 = 166 in Vice President khat nominate ding pen akiteel palaite leh akiteello palai lak pan ahilote zong kikoih thei hi cihthu puahnopna zong vote 386 tawh 75% cingloin kipuah theilo hi. Thukhun 418 (A) sung ah Galkap khutsung aki-ap leh Innpi leh akisai khempeuh akhawl hidinga, akiphiat hipah ding hi. 418B sung ah Galkap khutsung atunni a kipan President leh Vice President losiah ama zaliatna ciat pan akhawl hiding hi cih thu puahnopna zong vote 386 bek ngahin 75% cinglo a, kipuah pha lo hi.\nNLD palaite in Thukhun 59 limlim phiat ding nasia takin gen a, galkap palaite in phiat leng Kawlgam gamdangmi khutsung tung ding hi ci-in nasia takin nial hi. USDP leh adang palai (MP) pawlkhat zong puahphat ding deih uh a, galkap palaite akiteel hilo hi ci-in agengawp MP zong om hi. June 11-13 sung Kawlgam Danbupi puahphatna kumpi laihawm ah kisuah a, June 21-24 sung Kawlgam Innpi ah MP agen nuamte gen hun hongin mipi pan zong puahnopna pulak theihna kihong hi. 2015 June 25 niin vote khiatna om a, Daw Aung San Suh Kyi President ahih theihna ding lampi om tuanlo hi.\nDaw Aung San Suh Kyi in President suah theih nading lampi omloh hangin Kuanglui veve ding hing ci-in gen a, tu-in kua vote pia ding cih kitel sitset ta hi ci hi. Hih thu omma-in Minam Innpi ukpi U Khin Aung Myint in agenkholhna ah Daw Suh Kyi pen President asuak thei kei zongin Innpi Ukpi hileh zong hoih lel hi cingei khin a, USDP in hici veve ding hi cihna tawh min deihna hangin 2008 Danbupi puah ding cileng mipi USDP tungah nuamin vote hong pia ding uhi cih ngimna hilel ding hi aci zong Kalay khuami khat in gen hi.\nPrevious: ZCD te leh Denmark te thu sinna\nNext: A (1) veina Global Zomi Idol – 2015 kamuhna


url: =Korea Gam le Mi te: Zomi khat ii muhna pan (5) ~ Cope Suan Pau :: ZOMI DAILY\nKorea Gam le Mi te: Zomi khat ii muhna pan (5) ~ Cope Suan Pau\nposted on 21 June 2016 at 7:50 am UTC+9:30 Lomkholna: Article, CopeSuanPau, Korea\nNa Hau Nuam leh Lampi Hoihtak Bawl Masa In!\nKorea gam lampi: “Na hauhnop leh lampi hoihtak bawl masa in!” cih Sen te’ paunak pen Confucius influenced Korea-mi te in ciing mah mah uh hi. Lampi hoihtak bawl uh hi. Pak Chung-hee hun lai pek 1960s pan agamsung lampi hoihtak bawl ahihmanin mun khat le mun khat kikawmna baih mah mah a, khangtona manlang sak hi.\nIh gen sa mah bangin Vietnam gal sim a pai te’ kiangpan mi khat ciang kha khat $ 400.00 ta cut in gamsung lampi bawlna le gamkhangtona ding nasepna te ah zangh hi. Korea gam pen tu laitak leitungah transportation hoih pen khat in kingaihsun hi. Seoul metro subway pen leitungah sau pen hi. Lei nuai pan mual tung dong ah escalator bulh hi.\nSeoul khuapi sung city bus system le khua pualam kikawmna te nak hoih lua hi mai hi: tu laitak a president pa Lee Myung-bak ngaihsutna le vaihawmna vi ve hi. President aseemma in Korea gam sung Mortor car company gol pen ahi Hyundai president sawtpi seem a, tua khit Seoul mayor seem in, Seoul khuapi nakpitak puah pha hi.\nTraffic tamna mun lampi te ah lam laizang ah bus lampi khat bawl a, lam lai mah ah bus stop koih pah in zatnuam mah mah hi. Meileng lam zongh nuclear tha tawh electric bebek zangh in KTX acih uh bullet train te zongh 15min hal in taisak uh a, Seoul stn le Pusan stn [S. Korea sak lam le khang lam] Km 330 pen nai 3 sung bek tai hi. Kimpo vanleng tual pan minute 5 sungin vanleng 3 ta leng khia hi.\nZogam khangtona ding, hauhna ding ih deih le lampi limtak bawl masak ding ahi hi. Panglong thuciamna bawlna sungah maikai lam a kihel Zomi te’ gam pen suahtak ngah khit U Nu hun sung hong kipuah loin, Japan gal lai a, Thuamvum ah akahto Japan te’ zik motor lam mah kizangh lai hi. Zogam ih puah sang in Kawlpi le zaanggam ah hong kum suk zaw un la, Kawlpi khuapi in nei un la, Gun Khawm pen tembaw port in zangh un, Kawlgam tawh kizopna ding ci in hong suggest hi. Tua pen Zomi makai te’n “Kawlte peuhmah uk zo kei ni in, amau’ hong zo thawh zaw un teh, Zaanggam limlim deih k’hang,” ci in tai kua dong bek Zogam in la uh hi.\nAung San ii cihna ah: “Zogam mualtung pen nidang a gal na bukna uh hi in, tu’n gal veng khin a Union gam kisuak ding ahih ciang, Chin Hills pan mi khem peuh Kawlzaang ah hong tuak suk kik ta un, nidang a na tengna uh Kalay, Kabaw valley ah hong teeng kik un,” ci in Khamtung pen India tawh gamgi dalna le natural reserve ding ngaihsutna nei hi.\nNe Win’ hun ciang hong lungkimsakna in amasa pen motor car lampi thak hong zik sak hi. Tua pen Zomi te kilungdam mah mah a motor lampi thak hongna pawi ah : “Bu-chok Ni Vuan, Zingvaihawmna, Doh Bamapi, Kilbang khang hen, kilbang khanghen aw…” ci in laphuah in thupha nakpitak ih pia hi. Ne Win in Kawlgam a mi neihsa lamsa teng suttol a, tua teng Zogam khawng leh mundang ah hong hawm kawikawi nahihtuak mawk hi.\n1965 kum in Sen gam makai pipa Mou Tsi Tung tawh a lawmta un, gam dang mi limlim gam sung pan hawl khia uh hi. Zogam pan ih sangmang topa, tonu te khempeuh ciah ta uh hi. Zang Kong ah buhtang nek ding om nawnlo ahihmanin pongmoh [khomun] lei ding mi nisim kigual ta uh hi. Gammi te lungkim nawn lo cih atheih ciangin, hibanga ih haksatna pen gam sunga Sen-mi te’ hang hi ci gum mawk a, Sen le Kawl kivatna piang sak hi. Galkapte civil puan silh sak in China town sim sak a, Kawlmi te lungkimlona teng Sente tungah hei pak ziau hi.\nLamkhatpan en le’ng siammah mah cih ding ahi hi. Ne Win’ siam dan pen gen le’ng gen ding tampi om ding hi a, tam gen nawn kei ni in khat gen pak lai le’ng: U Saw that pen amah mah hihtuak lel hi. U Saw in gui awk ma deuh, na gennop bang om hiam ci a kidong ciang in, “Aung San that pen kei hi lo hi ing,” ci in nui hiuhiau sa in gen ci hi. [U Saw pen Independence hun lai Kawlgam PM hi.]\nNe Win pen lam khat pan Zomi te hong it mah mah khat hi ta leuleu bilbel hi. Amah om kei le Zomi le Christian te hong gum ding om khol lo hi. Zomi te thuman hong sa a, dik hong sa hi. Revolutionary Council hun 1962-1973 Chin Uzi Zozum ah lampi puah nading le gam puahna dingin budget tampi mah hong pia a, Zo Zum a Zo Mangpa in amanna ding thei loin Ne Win kiangah sum teng puak kik niloh hi. Mi hai!!! Tua khit Ne Win Socialist BSPP hun sung buppi 1974-1988 motor lampi hoih zo tuan loin, tar road pen Kawlpi pan Taingen ciang bek mah tai 36 bek tung tazen hi.\nTu lai galkap hun ah tua ci pi hi lai. Ih khangto nuam zonghin koicih nawn ding? Lampi hoih lo hipah phot! Tamu-Gun Khawm lampi India kumpi’ hong bawlsak pen zongh ahoih, ato ding deih loin ton 70 agik thuak zo ding abawl sawm pen, phal loin ton 30 bek do dingni bawl sak zen uh hi. Kawl galkap ulian teng akikup tak uh ciang, ton 70 acih pen tank paitheina ding gelna hi ngel ding hi. Hih ‘Kala’ te’n nikhat ni ciang amau’ lam bawlsa mah tawn in tank tawh ih gam hong sim nuam hi ding hi, cih ngaihsutna solution ngah ta zen uh hi. Tu in Tamu-Gun Khawm lampi zongh kisia sia ta cih thu kiza hi. Korea galkap kumpi hun sung abawl highway lampi le lei te ton 80 do dingin bawl uh a, cik mah in kisia ngei ding hi lo hi.\nKorea Gam Prostitution le Human trafficking\nLampi transportation ahioh zah khat mah in Korea gam sungah prostitution le human traffic mikizuak naseemna zongh khangto mah mah kawikawi zel hi. Prostitution pen legal ih sak le illegal na hi gige hi. Ahizongin 2007 kum sung sex trade pan in sum lut pen $ 13 billion bang hi ding ci in Korea Women Development Institute in gen hi. Tua pen gambup GNP ii 1.6% ci hi. Nidang sangin tampitak kiam zaw ci hi. A tangthu kan le’ng: Japan gal bei zawh 1947 kum in American kumpi uk sung illegal state registered prostitution kibawl a, 1948 kum in Korean kumpi thak in law kipsakna nei hi.\n1960s pan 1980s sung ih gensa Korea gam galkap ukna nuaiah economic khangto hun sungin [economic first motto] Korea kumpi in American galkap te’ ading in prostitution naseemna ah kihel uh hi. Numei kizuak te’ ading basic English class bawlsak uh a, kizuak service siam na ding le ahithei zahin G I te kiangah siam thei tawpin kizuak nading pantah in lam hilh hi. Kumpi in cidamna lai medical certificate tawi sak a, natna nei ding aki um mawh pian te palik te’n man in, zatui tawh bawl uh hi. Hi banga kumpi kihelna pen North lam te in gal asim ding launa pan a hung a dal ahi American galkap te ciah san ding uh alauman ci hi. Tulaitak American galkap 28,000 Korea ah om uh a, Korea gam in na khempeuh support uh hi.\n2003 kum in Korean Institute of Criminology pan in a pulak na ah numei 260,000 pen sex industry ah nasem ci hi. Tua pen Korea-mi numei khangmoi 25 lak ah 1 rate hi. Korean Faminist Association te pulakna ah 514,000 pan 1.2 million kikal Korea-mi numei te prostitute industry ah kihel hi ci hi. 2004 kum in kumpi in anti-prostitution law neih ding phalna pass a, Korea gam sungah prostitution kham hi. Tua in illegal numei kizuak, kileina piang sak leu leu hi. Azuak te bek hi loin alei te zongh man in thong khia uh a, 2007 kum sung 2003 kum sang in alei client mi azah 2.5 khang mawk hi.\n2006 kum in Ministry for Gender Equality pan in hanciamna khat kipan uh hi. Company te kiangah ministry in sum pia a, pasal naseem te company party man khit sex alei lo nading sum pia in kiciam sak liang hi. Deihna bulpi in pasal te party ah zu neek khit sex a lei zel uh ngeina culture pen kham na hi. Tu laitak office-gel ci in zum khan no ki kawm thei a, tua lai te ah numei te in inn sap in a client te hawh sak ziu mawk a, palik te in ki man zo tuan lo hi ci in nung deuh news sungah suak hi.\nKorea gam sungah inn man ham mah mah ahihmanin mi atamzaw in innsap uh a, numei tampitak in inn agent [broker] official in seem uh hi. Tua inn agent te’ [Kawlkam in ‘puaisa’] zum real estate office pen Korea-kam in ‘PU TONGSAN’ ki ci a, Tongsan net Pupi tawh amin kibang hi. Laitui san lela tawh laimal golpi in gelh uh a, gamla pek pan kimu thei hi. Inn sap ding ih zong ciang tua Pu Tongsan zum te ah kipai in inn awng kiman kidawp hi. Numei te in inn khan neu khat sap ziau in a ut ut seem thei uh hi.\nHuman Trafficking nasia mah mah a, Southeast Asia le Russia gam, Sen gam te pan in numei tampi khem thuak in Korea atung uh ciang, prostitution seem ding in sex industry sung tung uh hi. Korea-mi employment agency [puaisa] te in mikhem siam mah mah a, nasep hoih ngah ding in khem zo mah mah uh hi. Tua bang numei te a kimat ciangin Korea kumpi in hehpih cih thadah visa phiat sak a, gam sung lutna vai tawh thukhen zum pan charge a, agam uah puakkik lai hi. Korea te vaivai zongh!\nUN pan in tua thu te nakpitak pressure apiak ciangin 2004 in tua bang gimngah mi te a gupna ding law khat bawl pan uh a, tua bang gimngah victim te om na ding omna shelter zongh vaihawmsak ta hi. Hibanga mihing zuak nasepna zongh nakpitak in kumpi in suksiat ding hanciam a, mi tampi man khin uh hi. Ahihhangin numei tampi in inn sap meng meng uh a, amau private in na seem thei mawk uh hi. Tua banah Korea-mi numei te tampi mah US ah ki exported hih tuak hi. Los Angeles palik te genna ah prostitute kiman 90% pen Korea-mi te hi a, tua khuapi sung le akim ah Korea-mi numei prostitute 8,000 bang om ding in um uh hi.\nUS State Department pan in report piakna khat ah a title: “Trafficking in person’s report: June 2008,” sungah 2008 March kha sung in AFP news le DIAC Department of Immigration & Citizenship Ausie te kipawlin joint operation khat abawl na uah, Ausie Sydney numei kizuakna legal brothel khatah Korea-mi numei te a zuak syndicate puaisa kipawlna khat in kumkhat in $ 2.3 million sang tamzaw sum ngah uh cih mukhia uh hi. Ausie gamah nasep hoih no no ngah ding ci in khemna vi ve tawh atung uh ciang a travel document teng pia kik loin, amau neihsa Sydney khuapi sung legal brothel ah nikhat nai 20 [20 hr/ day] by force in nasem sak uh hi.\nKorean National Police Agency in gamdang law enforcement agencies te tawh kipawlin mihing kizuak kilei nasep human smuggling networks te suksiat ding hanciam uh hi. Human smuggler te in numei te pen sexual exploitation ding bek in trafficking abawl uh hi ci hi. Korea-mi numeite hi bangin gamdangah a kizuak laitakin Korea gamsungah gamdang numei te prostitution nasem mi tampi om zel hi. Sen Chinese numei te tul, then tampi Korea ah kizuak uh hi. Sen numei 20,000 bangin kum sim in Korea-mi pasal te tawh kiteng uh a, tua te lak ah ¼ bang in a kitenna uh phualsel in nasem uh ci hi. Sen numei atamzaw pen Korea ah prostitution tawh sum thalawh uh hi.\nZomi numei te hibang ki om lo ahihmanin Pasian min ih phat hi. Kawlgam sung le kim le pam ah ih sanggam minam dang te a numei te uh kizuak tampi om uh hi. Ei Zomi numei te mailamah ih character hoih limtak ih kepsiam ding thupi mah mah ding hi. Numei kizuakte pen ataktakin athadah teng ahi hi. Leitungah natna khempeuh bawl na’ng zatui om na pi, thadah natna bawl na’ng zatui om nai lo hi. Zomi te thadah natna ih ngah khak ding lauhuai mah mah hi. Kidawm in sepna peuhah hanciam ni! Pasian muang in heina peuh ah hanlungciam ni! [aban zom lai ding…] Cope Suan Pau\nPrevious: Nam leh Beh vai ka Pa’ hong genna ~ Siam Khaute\nNext: Kizopna hoihin gualzawhna ~ Go Za Nang\nKawlgam Zomi Tuiphumte ading kasunmang\nMinster Pu Pau Lun Min Thang KZBA Khawmpi ah kihelthei\nRev. Khoi Lam Thang in Bible Society General Secretary ngahkik


url: =Luka 24 (TDM)\nTedim BibleLuka 24< = >\n(Mat 28:1-10; Mrk 16:1-8; Jhn 20:1-10)\n1 Nipi ni zingsang tungin numeite in a bawlsa uh paknamtui tawi-in hanah va pai uh hi. 2 Han phual a tun uh ciangin hankhuk hukna suang a kilikkhia mu uh ahih manin 3 a sungah tumpah uh a, ahi zongin Topa Jesuh’ luang na om lo hi. 4 Amaute in lamdangsa-in a om laitakun amaute gei-ah puanpak a silh mi nih hong dingvat uh hi. 5 Numeite lau mahmah uh ahih manin lei lam nga-in kuncip uh hi. Tua mi nihte in, “Bang hangin misite lakah mihing zong na hi uh hiam? 6 Hih lai-ah om nawn lo hi; kithosak zo hi. Galilee gamah a om lai-in note kiangah thu hong genin, 7 ‘Mawhnei mite’ khut sungah Mihing Tapa kipia dinga, singlamteh tungah kithatin, a ni thum ni-in hingkik ding hi,’ a cih thute phawk un,” a ci uh hi.Ref 24:6-7 Mat 16:21; 17:22-23; 20:18-19; Mrk 8:31; 9:31; 10:33-34; Luk 9:22; 18:31-33\n8 Tua ciangin amaute in Jesuh’ thugente phawkkik uh a, 9 han panin ciahkikin, nungzui sawm le khatte le midangte kiangah hih thute a gen uh hi. 10 Sawltakte kiangah hih thu a gen numeite pen Magdala khuami Mary, Joanna, James’ nu Mary le numei dangte ahi uh hi. 11 Ahi zongin hih numeite’ thugen pen thu phuahtawm bangin ngaihsun uh a, um lo uh hi. 12 Ahi zongin Peter dingin hanah va tai a, han sung a etsuk ciangin a kitunna puan bek na om hi. Tua ciangin amah in zong tua thupiang lamdangsa-in inn-ah a ciahkik hi.\nEmmaus Khua-ah Paina\n13 Tua ni mahin, Jesuh’ thu a zui mi nih, Jerusalem khua panin tai sagih bang a gamla Emmaus kici khua-ah a pai uh hi. 14 A paikawmun hih thupiangte kikumkum uh hi. 15 Tua bangin kiho-in thu kikumin a om laitakun Jesuh mahmah in hong naihin amaute tawh hong tonkhawm hi. 16 Amau tegel in a muh hangun Jesuh ahih lam thei lo uh hi. 17 Jesuh in, “Na lam paikawmun bang gengen na hi uh hiam?” ci-in a dong hi. Amau tegel zong dinkhawl pah uh a, a maisuah uh dahmai mahmah lai hi. 18 Tua ciangin amau tegel sung panin Kleopas a kici pa in, “Jerusalem-a hawhte lakah tusawng teng a tua lai-a thupiang a thei lo nang bek na hi ding hi,” ci-in a dawng hi.\n19 Tua ciangin Jesuh in amaute kiangah, “Bang thu ahi hiam?” ci-in a dot ciangin amaute in, “Nazareth khuami Jesuh tunga thupiang ahi hi. Amah pen kamsang khat hi a, Pasian le mite khempeuh in a thugen le a nasepna-ah vang a nei mahmah khatin a ngaihsut uh ahi hi. 20 Ahi zongin ka siampi liante uh le ka uliante un sihna thukhenna a thuak dingin Pilat tungah ap uh a, singlamteh tungah kithat hi. 21 Amah pen Israel mite a hon khia ding pa hi, ci-in ka lamet uh ahi hi. Tua bang hinapi-in hih thuteng hong piang a, tu-in a thu pian zawh a ni thumna hita hi. 22 Ko pawlte’ sung panin numei pawlkhat in lamdang ka sak uh thu hong gen uh hi. Amaute, tu zingsang tungin hanah va pai uh a, 23 ahi zongin ama luang na om nawn lo hi. Tua ciangin amaute hong ciahkik uh a, vantung mite a muhna uh le tua vantung mite in Jesuh a hinkik khitna thu a gennate uh hong gensawn uh hi. 24 Tua ciangin ka lawmte uh pawlkhat zong hanah va pai uh a, numeite’ gen bang teekteekin va mu uh a, ahi zongin Jesuh mu lo uh hi,” ci-in a dawng hi.\n25 Tua ciangin Jesuh in amau tegel kiangah, “Bangzah takin hai a, bang dingin kamsangte’ thugen um thei lo na hi uh hiam? 26 Khrih in minthanna a ngah nadingin hih bang teng a thuak ding kisam hi lo ahi hiam?” a ci hi. 27 Tua ciangin Jesuh in Lai Siangtho sungah ama thu a kigennate khempeuh, Moses laibu a kipanin kamsangte’ laibu khempeuh a khiatna a gen hi.\n28 Tua khua a tun uh ciangin Jesuh a paisuak ding bangin hong om a, 29 ahi zongin amau tegel in kho-in, “Tu-in nitak lam hita a, ni tum dektak ahih manin ko tawh hong tamkhawm in,” a ci uh hi. Tua ahih manin Jesuh zong amaute tawh a tam hi. 30 Amaute tawh an ne dingin a tut ciangin Jesuh in anlum la a, Pasian tungah lungdamna a koh khit ciangin balnenin amaute a pia hi. 31 Tua laitakin a haktawm bangin Jesuh ahih lamtak mu-in thei uh a, ahi zongin amau’ muhna panin Jesuh a mangpah hi. 32 Amau tegel in, “Lampi-ah i paikawmin Lai Siangtho khiatna hong gen laitakin i lungsim hong lawpsak mahmah hi mah lo ahi hiam?” a kici uh hi. 33 Amau zong thakhatin ding pahin Jerusalem-ah paikik uh a, nungzui sawm le khatte le adangte na kikhawmin, 34 “Topa hingkik khin takpi hi. Simon kiangah na kilak khinzo hi,” ci-in a kigengen laitak uh a tuak uh hi. 35 Tua ciangin tua mi nihte in zong a lam pai laitak uha thupiang teng le anlum a balnen ciangin Topa ahih lamtak a theihnate uh a gen uh hi.\nJesuh, A Nungzuite kiangah Kilang\n(Mat 28:16-20; Mrk 16:14-18; Jhn 20:19-23; Sawl 1:6-8)\n36 Amaute hih thu kikumin a om laitakun thakhat thu-in Jesuh mahmah amaute lakah hong dinga, “Nopna ngah ta un,” ci-in amaute a hopih hi. 37 Ahi zongin amaute lau-in liing lawng gawp uh a, sikha a mu hi ni, ci-in a ngaihsun uh hi. 38 Tua ciangin Jesuh in amaute kiangah, “Bang hangin lungmang a, bang hangin lungka na hi uh hiam? 39 Ka khut le ka khete en un; kei mahmah ka hi hi. Hong lawng unla hong thei un. Tu-a keima neih bangin sikha in pum le tak nei ahi hiam?” a cih khit ciangin 40 a khut le a khete a lak hi. 41 Amaute nuamlua kisa-in lamdangsa-in um zo lo phialin a om laitakun, “Nektheih khat peuhpeuh na nei uh hiam?” ci-in a dot ciangin 42 amaute in zong ngasa haankeu khat pia uh a, 43 Jesuh in saangin amaute’ muhin a ne hi.\n44 Tua ciangin Jesuh in amaute kiangah, “Tu-a thupiang khempeuh pen note tawh kong omkhawm lai-a ka gengen thute mah ahi hi. Moses Thukham laibu sung, kamsangte laibu sung le Late sungah a kigelh thu khempeuh a tung ding ahi hi,” a ci hi. 45 Tua ciangin Lai Siangtho sung thu a theih nadingun a lungsim uh honsak a, 46 amaute kiangah, “Khrih in sihna thuakin, a ni thum ni-in sihna panin hingkik dinga, 47 Jerusalem khua a kipan minam khempeuh tungah a mawhna uh kisikin a kimaisak nading thu, ama min tawh kihilh ding hi, ci-in kigelh hi. 48 Note pen hih thu khempeuh a thei teci na hi uh hi. 49 Ka Pa’ hong ciamsa thu, note tungah kong pia ding hi. Ahi zongin vantung panin tua vangliatna na ngah mateng uh hih Jerusalem khuapi-ah na ngak un,” a ci hi.Ref 24:49 Sawl 1:4\n(Mrk 16:19-20; Sawl 1:9-11)\n50 Tua ciangin Jerusalem khua sung panin Bethany khuagei ciang amaute paipih a, tua lai panin a khut laamto-in amaute thupha a pia hi. 51 Amaute thupha a piak laitakin amaute kiang panin pai khia-in vantungah amah a kilato hi.Ref 24:50-51 Sawl 1:9-11 52 Amaute in amah bia uh a, lungdam mahmahin Jerusalem khua-ah a ciahkik uh hi. 53 Tua ciangin Pasian tungah lungdamna a ko dingin biakinn-ah a pai tawntung uh hi.


url: =Zomi Idol ‘IDOL’ laimal buaina ~ Tuang Za Khai :: ZOMI DAILY\nposted on 1 September 2019 at 10:46 pm Lomkholna: News, Zomi\nAmerican Idol: Zomi Idol ‘IDOL’ laimal buaina ~ Tuang Za Khai\nBang hangin hih buaina piang? A Mangpau/a Manglai mah i idol luat khakna hanga piang. (Gentehna: Zogam sunga, Zomi bek omna mun a kibawl pawi khat peuh leh nasepna khat peuh nangawn ah thu bulphuh Manglai mah tawh gelh puut. Zogam sungbek ah a kizuak ding T-shirt kibawl, a tungah Manglai malkhat mah guang nuam. Manglai idol mahmah hang.)\nIdol a khiatna ee? Khiatna namlii bang nei hi.\n1. Thupisak thu, leh pahtak deuh thu genna\n2. Mi minthangte genna\n3. Milim biakna\n4. Vangliatna genna (A piankhiatna: Greek kammal ‘lim’ cihnopna ‘eidos’. (Wiktionary)\nAhih leh kidemna, la kidemna cih khiatna neilo pi bang hangin la kidemna mun ah hih kammal kizangh?\nLa tawh kisai ah hih kammal a kizat masak na pen Pop Idol a hihi. Pop icih ciangin RC Pop agen nuam hilo aa, Pop music style a gen nuam ahi hi. Hih Pop music tawh kibawl la, a sa siamte, min thangin, pahtawitak ahih manin, Pop Idol ci in pahtawina piak ding Simon Fuller in apat khiat ahi hi. Tua panin a zai zaw ahi American idol in a kilaih to ahi hi.\nHih kammal Zomi Idol ci in a kizat ciang ee?\nSia Do Khup post na ah: “Ko hih kazat uh ciang, Zomi Lasiam nu/pa ka cihnopna uh hi” ci. Tua mah bangin America Idol a cih ciangin American Milimbia pawl cihna hilo zaw in, lasiam tungtuang kidemna acihna ahih lam America idol tangthu sim leeng kimu thei.\nDr. Do Suan Mungin, Idol tawh kisai part 2 a gelhna sungah, Idol pen milim biakna cihnopna hi aa, ei Pasian thuzuite in zat huailo cih thuleh, laimal (pau) a hunzui aa, a kizat zia kibangh lo, ahun leh a zat zia ettel huai ahihna thu Greek tanglai mipilte hunlai tawh genteh.\nHi dung zui in, la siamna tawh kisai ah idol a kizat masakna Pop Idol hun lai in zongh amau milim lam na genlo in, siam penna lam genna in na zangh zaw uh aa, thamlo in, Sia Dal Sian Amm in, tuhun khangthakte in idol a kizat zia Zingsol forum ah suah in, tuhun khangthak ah a kizangh idol pen biakna tawh kisailo ci in gen.\nZomi idol in milim biakna vailam mah huam ahia?\nMilim biakna tawh kisai in Dr. Do Suan Mung gelh Idol tawh kisai sung mah ah, sum deih luatna zong milim biakna nam khat ahihna thu gen. Cihnopna ah na lungsim sungah a tawntung aa na lunggulh, na mitkha ah aluai den, na hanciam niloh thu khat pen nanga dingin na idol ahi hi. Ahih leh idol tawh mikim kinah vawh ciat cihna himawk hi. Lungsim sungah huatna idol, hauhnopna idol, eenna idol, zawh nopna idol etc. a neilo omlo ding hi.\nAhi ta zongin, tua na idol tuamtuamte na bia hi kici leeng, kuamah lungkimlo ding hi. Bang hang hiam cih leh, ahih nop, a deih, a lunggulh bek hi aa, abiak hilo ahih man ahi hi (I thupisak/lunggulh peuh a kibia hilo in, i biak pen bel lunggulh/thupi sak ding kisam cih hizaw hi). Tua ahih manin, American Idol, Myanmar Idol, Zomi Idol zongh, biakna tawh kisailo zaw in, siamna lam ah enhuai/etteh tak cih lam tawh a kisai ahi hi.\nMidangte in buaihuai asa uh hia?\nAmerican idol cih apianma, Pop idol pan kipan aphuankhia pa Simon Fuller thu tawh kisai interviews na pawlkhat kasim/ ka ngai kha hi. Tua sungah Forbes, Business standard, a kipan Christian thupuak tuamtuam ahi, CBN news leh Christian Today te sungah, hih ‘Idol’ cih kammal bang hangin zangh nahia cih dotna ka mu/ka ngaikha naikei hi. Amau buaihuai in ngaihsunlo uh hiding hi, kaci hi.\nTua leh hih Idol ei a in a buaipih huai mah hiam?\nA buaipih nuamte leh buaipih taak a sate a dingin buaipih huai ding hi. A hi zongin, hih buaipihna-ah Zomite a masa kihi pah ding hi.\nAmerican idol ah ee leh Christian te a kihel hiam?\nTu laitak mahmah in Christian hiteng bang American idol ah finalists lut uh hi.\nA beisa hunin American idol pan a minthang Christiante tampi a om sungpan:\nTua ahih leh bangcih ding, mailam ah idol zat zia?\nNangma thuthu… Note: Dr. Do Suan Mung lai gelh langpan nopna hilo hi. Siapa pen kei a dingin ka idol khat ahih manin, amah ka bat ding a han ciamciam kahi hi. Tuang Za Khai\nPrevious: Ka lunggulh den khat tangtung ~ Tg. Samuel Nas\nNext: A kicing lungnopna Pasian’ sung bekah om ~ David Tuang